Lima Gladiator Agung Yang Menggegarkan Arena Tempur Rom

Siapa peminat sejarah tamadun Rom? Kalau anda adalah salah seorang dari para peminat ini, mesti kalian biasa dengar dengan nama ‘gladiator’. Gladiator ialah sukan bertempur yang biasanya disertai oleh tentera Rom dan warga lelaki Rom. Asal gladiator sebenarnya tidak dianggap sebagai sukan, malah ia sebenarnya hiburan yang mengerikan iaitu sebuah pertempuran antara para banduan yang terpilih untuk melawan sesama sendiri sehingga salah satu lawannya meninggal dunia.

Setelah Colosseum dibina pada tahun 80 Masihi, peraturan pertandingan gladiator diubah dari hiburan berdarah menjadi sukan tempur yang mampu menjana wang bagi warga Rom. Tidak kira kau dari golongan bangsawan, pahlawan handal, pesara tentera, malah rakyat lelaki sekalipun dibenarkan menyertai sukan gladiator kerana detik menonjolkan gaya bertarung jarak dekat menjadi hiburan penonton selain peserta disajikan hadiah yang lumayan.

Tidak kurang juga ada antara peserta gladiator menaikkan nama mereka sehingga dikenali ramai umpama selebriti dunia hiburan kini. Untuk artikel ini, saya sertakan lima orang pahlawan yang terkenal ketika melibatkan diri dalam dunia gladiator.

1. Spiculus

Spiculus adalah pahlawan gladiator yang terkenal pada abad pertama Masihi. Beliau bukan saja mahir bertempur malah menjadi pahlawan kegemaran Maharaja Nero (54 – 68 Masihi) ketika zaman pemerintahan baginda.

Spiculus memulakan latihan di sekolah gladiator di Capua. Ketika Spiculus memasuki perlawanan gladiator pertama, beliau berhadapan dengan pahlawan gladiator veteran bernama Apotonetus yang telah memenangi 16 perlawanan. Akhirnya, Spiculus menang dan kejayaan beliau mendapat perhatian Maharaja Nero.

Nero kemudian memberikan bermacam-macam hadiah kepada Spiculus, termasuklah memberikan Istana khas untuk Spiculus saja dan para pembantu Istana yang sentiasa melayannya. Spiculus begitu janggal dengan pemberian maharajanya kerana beliau hanyalah berstatus hamba. Namun kepopulariti beliau sebagai pahlawan gladiator menjadikan Spiculus istimewa di mata Maharaja Nero.

Setelah Nero digulingkan pada tahun 68 Masihi, ketika baginda melarikan diri, baginda meminta Spiculus untuk membunuh maharajanya. Spiculus menolak permintaan Nero, kemudian Nero memutuskan untuk membunuh diri sendiri. Manakala Spiculus pula ditangkap oleh pihak konspirasi dan pemberontak dan membunuhnya dengan menghempap guna arca patung Maharaja Nero.

Begitu tragis kematian pahlawan gladiator kegemaran maharaja Rom yang bermasalah.

2. Marcus Attilius

Marcus adalah pahlawan gladiator popular yang bukan dari golongan hamba. Beliau menghadiri sekolah gladiator secara sukarela. Tindakan beliau yang sukarela ini menjadikan Marcus tergolong dalam golongan pahlawan gladiator elit kerana pahlawan sukarela ini biasanya adalah mereka yang berstatus tinggi.

Walaupun begitu, Marcus adalah pahlawan yang paling muda dalam bertempur berbanding gladiator elit lain. Beliau sukarela pun sebab ingin melunaskan hutangnya keliling pinggang. Lagi perit, perlawanan pertama Marcus ialah Hilarus, pahlawan gladiator veteran milik Maharaja Nero yang memenangi 12 dari 14 perlawanan.

Keputusannya, Marcus memang dengan menundukkan Hilarus. Di sinilah wujudnya lagenda tentang Marcus melawan pahlawan gladiator yang lebih berpengalaman. Perlawanan kedua Marcus juga tidak kurang popular juga, di mana beliau mengalahkan pahlawan gladiator elit yang memenangi 12 perlawanan tanpa kalah, iaitu Lucius Raecius Felix.

Perlawanan kedua Marcus ini tersemat dalam lipatan sejarah Rom sehingga terdapat lukisan graffiti di pagar Nocerian yang terletak di Pompeii, Itali.

3. Flamma

Pahlawan gladiator bernama Flamma ini mencapai kepopularitinya pada fasa pemerintahan Maharaja Hadrian (117 – 138). Sebenarnya nama sebenar beliau masih tidak diketahui. Nama ‘Flamma’ ialah nama pentas beliau sebagai pahlawan gladiator, bermaksud api dalam bahasa Rom Latin. Walaupun begitu, asal-usul Flamma dikenalpasti.

Flamma ialah seorang tentera dari wilayah Syria yang ditangkap oleh tentera Rom dan dihukum menjadi pahlawan gladiator sehingga menghembuskan nafas terakhir, Namun Flamma tidak sekadar terselamat dari perlawanan pertamanya, beliau juga telah bertempur sebagai pahlawan gladiator dalam 34 perlawanan sebelum meninggal dunia pada usia 34 tahun.

Atas prestasi Flamma, beliau dikenali ramai sebagai pahlawan gladiator yang gagah. Pernah Maharaja Hadrian memberikan peluang kepada Flamma untuk membebaskan diri namun harus memilih antara empat syarat. Namun, Flamma tetap memilih untuk meneruskan karier sebagai pahlawan gladiator. Dalam 34 perlawanan dari Flamma, beliau telah memenangi perlawanan sebanyak 21 kali, seri sebanyak 9 kali, dan kalah sebanyak 4 kali.

4, Commodus

Commodus ialah maharaja Rom yang memerintah pada tahun 176 hingga 192 Masihi. Commodus adalah satu-satunya maharaja yang aktif dalam dunia gladiator, sehingga baginda begitu obses dengan pertempuran berdarah ini. Di sinilah pengkaji melihat Commodus sebagai ‘maharaja Rom yang gila’.

Maharaja Commodus ialah putera kepada Maharaja Marcus Aurelius (161 – 180) dan menjadi pemangku maharaja pada usia 16 tahun. Setelah kemangkatan Aurelius, Commodus dilantik menjadi maharaja Rom tunggal. Sepanjang Commodus memerintah, baginda tidak menghiraukan urusan pentadbiran Rom dan hanya menyibukkan diri sebagai pahlawan gladiator.

Ketaksuban Commodus ini semakin teruk sehingga baginda menganggap dirinya sebagai dewa sekuat Hercules, watak demigod terkuat dalam mitologi Rom. Commodus telah menyertai gladiator dengan perlawanan sebanyak 735 kali. Kemahiran tempur jarak dekat baginda tidak sehandal pahlawan gladiator lain namun tiada siapa sanggup kalahkan Commodus kerana statusnya sebagai pemerintah.

Pada 31 Disember 192 Masihi, Commodus telah mangkat akibat berlawan dengan ahli gusti yang dijemput oleh penasihatnya. Baginda dikatakan dicekik begitu kuat oleh ahli gusti tersebut. Tidak mustahil jika penasihat ini membenci Commodus sehingga sanggup merancang kes pembunuhan.

Spartacus ialah satu-satunya pahlawan gladiator paling terkenal dalam sejarah tamadun Rom. Beliau sebenarnya lebih terkenal dengan mencetuskan pemberontakan oleh para pahlawan melawan kerajaan. Spartacus lahir di wilayah Balkan, menjelang dewasa beliau menjadi tentera Rom.

Setelah lama libatkan diri dalam kempen ketenteraan, Spartacus terus menjadi hamba dan dibawa ke sekolah gladiator di Capua untuk dilatih sebagai pahlawan gladiator. Pada tahun 73 SM, Spartacus muak dengan layanan kasar tentera Rom di dalam sekolah gladiator. Kemudian, beliau bersama 70 orang pahlawan melarikan diri dan berlindung di Gunung Vesuvius.

Akibat tindakan melarikan diri ini, ramai hamba menyertai kumpulan Spartacus sehingga mencecah 90,000 orang! Kerajaan Rom kemudian cuba menumpaskan kumpulan Spartacus yang semakin berkembang, dan tercetusnya Pertempuran Servile Ketiga. Sepanjang usaha tentera Rom menumpaskan kumpulan Spartacus, beliau berjaya menumpaskan dua pasukan tentera Rom yang menyerbu Gunung Vesuvius.

Pada tahun 72 SM, setahun selepas Spartacus melarikan diri, beliau bersama para hamba yang telah dilatih menjadi tentera menyerang pasukan tentera Rom di Gaul dan menumpaskan dua orang ahli konsul Rom. Kelicikan Spartacus dalam mengatur pertempuran dengan tentera Rom mejadikan Rom begitu sukar untuk tumpaskan kumpulan pemberontakan ini. Sehinggalah Marcus Licinius Crassus dilantik menjadi jeneral perang Rom, Spartacus telah menemui lawannya.

Tahun berikutnya iaitu 71 SM, kuasa pemberontakan Spartacus telah ditumpaskan dan Marcus berjaya mengepung Spartacus yang hampir melarikan diri keluar dari wilayah Rom. Pengakhiran hidup Spartacus masih diketahui, sama ada telah meninggal dunia semasa berperang atau telah melarikan diri lagi dari cengkaman Rom.

RUJUKAN:

Brophy, Mark. 27 July 2022. 5 Celebrity Gladiators of Bloodthirsty Ancient Rome. Ancient Origins.

Adhikari, Saugat. 11 August 2021. Top 10 Famous Ancient Roman Gladiators. Ancient History Lists.


Raja-Raja Melayu Dalam Falsafah Keris

Raja-raja Melayu ada diperlambangkan dalam falsafah Keris.

Sebagaimana seorang Melayu seharusnya tahu yang Keris selain berfungsi sebagai senjata, ia juga adalah perlambangan kuasa yang menjadi ganti diri Raja-raja Melayu.

Dr. Tenas Effendy dipetik melalui kajiannya ada menulis tentang fungsi lain keris, ditulis di dalam buku Semangat Keris Melayu oleh Emil Bahari;

“Keris menjadi batang tubuh,
Boleh berwakil boleh disuruh,
Boleh mengganti boleh berjanji,
Boleh berupa boleh menyerupa,
Boleh sekejap sekejap atau sementara,
Boleh berlambat atau berlama.”

Sememangnya Keris ada menghimpunkan banyak falsafah bagi menggambarkan kehormatan seorang Raja Melayu yang bersemayam di atas takhta.

Keris tidak perlu ditayang-tayang bilah dan rupanya kerana melalui sarungnya sahaja, sudah tahu panjang dan diagak rupa bilah atau loknya.

Melihat ukiran maksud pada hulu, dokok, sampir, batang serunai, buntut pada sarung, kehalusan dan jenis kayunya pun sudah menggambarkan peribadi, susuk tubuh dan perlambangan bilah keris di dalamnya secara tidak langsung.

Ia sama seperti tindakan, kelakuan, kegemaran, gaya riak wajah serta bahasa tubuh baginda sekalipun sudah cukup menggambarkan akan personaliti, karisma dan kewibawaan baginda selaku ketua dan pemimpin negara.

Gaya baginda menunjukkan keikhlasan dan zuhud beliau selaku raja yang benar-benar layak di tempatnya tanpa perlu bertitah tentang kuasa yang dimiliki atau apa yang baginda perkenan atau tidak sudi mencemar duli untuk apa-apa pun atas kehendaknya.

Keris yang dihunus akan kemudiannya mempamerkan pamor, kualiti tempaan dan perapian penjagaannya. Tajam, bisa ancaman yang dibawa oleh Keris menggambarkan kuasa sebenar Raja-raja Melayu dan seringkali apabila Keris diacung keluar dari sarung;

Pantang keris hunus separuh,
Tanda kerja separuh jalan,
Pantang keris hunus penuh,
Jika darah bukan taruhan.

Jelas, kesucian titah dan perkenan baginda hanya disuarakan apabila benar-benar perlu dan betul-betul tepat pada masanya.

Ganti diri Keris sebagai perlambangan Raja-raja Melayu ini dalam maknanya, maka kerana itu keris wujud sebagai sebahagian dari alat kebesaran Raja-raja Melayu.

Jadi, awas bila hamba rakyat sesuka hati mencanang seluruh negeri yang Seri Paduka Baginda Yang DiPertuan Agong dan institusi Raja-raja Melayu akan dipinta akur untuk tunduk pada kemahuan hambanya, tidak kira atas kemahuan dan sebab apa pun.

Kerana jika Keris milik baginda akan diacung dan dihantar tanpa bersarung sebagai tanda murka jika dijadikan bahan suka-suka tanpa perkenan baginda dan redha-Nya.

“Keris itu jika hulunya Raja, maka bilahnya adalah rakyat dan sarungnya pula adalah negara”.

Keris pesaka duduk diam,
Jangan disangka tidak tajam,
Habis belaka kaduk disiram,
Jangan disangka hendak dipendam.

Daulat Tuanku.
Daulat Tuanku.
Daulat Tuanku.


Pencuri Pulangkan Patung Selepas Mimpi Ngeri

Kebiasaannya, bila seseorang itu mencuri, ramai menyangka perbuatan tersebut tidak akan menghantui si pelakunya. Tetapi dalam sesetengah kes, ia bisa menghantui mereka dalam bentuk sumpahan atau mimpi ngeri  yang tidak berkesudahan. Buktinya, tanya sajalah sekumpulan pencuri dari India ini.

Baru-baru ini, sekumpulan pencuri dari India memulangkan kembali 16 buah patung yang dicuri dari sebuah kuil berusia 300 tahun. Patung-patung ini dikatakan dicuri pada 9 Mei lepas dari Kuil Balaji di Uttar Pradesh. Pengurusan kuil kemudiannya membuat laporan polis dengan harapan patung-patung ini dapat ditemui semula. Tetapi tiada siapa menjangka pemulangan drastik yang dibuat kumpulan itu enam hari kemudian.

Enam hari selepas insiden kecurian itu dilaporkan, si pendeta kuil terkejut melihat guni berisi 14 buah patung yang dicuri dari Kuil Balaji. Mereka meninggalkan hasil curian mereka berhampiran rumahnya di Chitrakoot dan ia disertakan dengan surat pengakuan jenayah mereka.

Inspektor Rajiv Singh memberitahu media, kumpulan ini memilih memulangkan semula hasil curian mereka selepas dihantui mimpi buruk tidak lama selepas mencuri semua patung berkenaan. Mereka turut mengakui akibat jenayah mereka itu, mereka tidak dapat hidup dengan aman dan tenteram. Justeru, kumpulan pencuri itu berharap dengan memulangkan semua patung itu, sumpahan yang membelenggu mereka akan terlerai.

Kesemua patung yang dicuri bernilai jutaan ringgit di pasaran. Ia telah dikenalpasti oleh para pendeta kuil dan kini disimpan di balai polis sebagai bahan bukti. Daripada 16 buah patung, satu daripadanya diperbuat daripada ashtadhatu – sejenis aloi lapan besi seberat lima kilogram. Tiga lagi diperbuat daripada kuprum dan seberat 10 kg dengan empat lagi patung loyang seberat 15 kg. Kesemua patung dihias dengan perhiasan yang diperbuat daripada perak.

Tetapi jika para pembaca merasakan kes sebegini sebagai unik, hakikatnya, ia kerap dilaporkan oleh media. Malah, satu tempat yang dianggap terkenal dengan pemulangan hasil curi artifak dan surat pengakuan si pencuri wujud iaitu di Pompeii.

Saban tahun, ada saja yang panjang tangan sebelum meninggalkan Pompeii. Kononnya, dengan mengambil artifak-artifak bersaiz kecil di situ, ia boleh dijadikan sebagai tanda kenangan semasa berada di Pompeii. Tetapi dengan mengambil kira skala tragedi yang berlaku di situ, bohonglah jika ada merasakan ada sesuatu menghantui mereka hanya kerana mengambil artifak-artifak itu.

Itu yang berlaku kepada seorang warga Kanada selepas mengambil beberapa artifak di Pompeii 17 tahun lepas. Sejak itu, dia sentiasa dirundung malang termasuk dua kali menghidap kanser. Bagi mengelakkan sumpahan ini jatuh kepada keluarganya, dia memulangkan semua artifak yang diambil bersama nota pengakuan kepada Carabinieri (polis Itali) melalui sebuah agensi pelancongan sebagai perantara.

RUJUKAN

Felton, J. (2022, 18 Mei). Thieves Return Stolen Treasure To Temple After Being Haunted By Nightmares. IFLScience.

Singh, N. (2022, 20 Mei). Thieves return rare idols stolen from Hindu temple with a note saying they were sick of ‘having scary dreams’. The Independent.


Loki: Dewa ‘Scammer’ Dalam Mitologi Norse

Sempena menyambut tayangan pertama drama sci-fi bertajuk Loki (2021) keluaran Marvel/MCU, saya berkongsi kisah dewa ‘scammer’ ini mengikut mitologi orang Norse, di mana kaum ini terkenal dengan nama Viking, kaum pelayar yang pernah menghuru-harakan dunia Eropah.

Loki adalah salah satu dewa utama dalam mitologi orang Norse (kaum yang menetap di Scandinavia), anak dari pasangan bernama Fárbauti (keturunan gergasi bergelar Jötunn) dan dewi bernama Laufey bersama adik-beradik bernama Helblindi dan Býleistr.

Loki berkahwin dengan dewi bernama Sigyn dan mempunyai anak lelaki bernama Narfi. Loki juga dikatakan mempunyai hubungan dengan Jötunn bernama Angrboða dan menjadi bapa kepada dewi neraka bernama Hel, serigala gergasi bernama Fenrir, dan ular tedung laut gergasi yang melilit dunia bernama Jörmungandr.
Banyak sumber bertulis yang menerangkan tentang hubungan Loki dengan dewa-dewi Norse lain. Loki pernah menjadi peneman kepada dewa-dewi yang dia temui dan mampu menjelma diri dalam bentuk yang dia mahukan seperti ikan salmon, kuda betina, dan juga lalat.

Antara manuskrip yang menulis tentang kehidupan Loki ini ialah Poetic Edda (kumpulan puisi orang Norse), Prose Edda (kitab mitologi dari Iceland), dan catatan-catatan dalam kisah legenda Scandinavia. Kisah Loki juga dipahat atas artifak batu-batuan seperti Sanptun Stone, Kirkby Stephen Stone, dan Gosforth Cross. Para ahli akademik berdebat akan peranan sebenar Loki dalam mitologi ini atas sebab tugasnya agak aneh dengan dewa-dewi lain iaitu mahir menipu.

LOKI DALAM POETIC EDDA

Loki hadir dalam 6 buah puisi tentang kisah berlainan dalam puisi Völuspá, Lokasenna, Þrymskviða, Reginsmál, Baldrs draumar, and Hyndluljóð. Dalam puisi Þrymskviða, terdapat kisah antara Loki dan Thor iaitu dewa kilat tentang pencarian tukul Thor yang hilang. Kena ingat, Loki dan Thor dalam mitologi ini bukan adik-beradik angkat seperti apa Marvel sajikan.

Thor bangun dari tidurnya dan mengetahui senjata paling berkuasa iaitu tukul petir bernama Mjöllnir telah hilang. Ketika ini Loki adalah peneman Thor. Apabila Loki mengetahui akan berita kehilangan ini, Thor mengarahkannya untuk tidak memberitahu sesiapa akan hal ini.

Mereka berdua kemudian pergi ke singgahsana dewi Freyja iaitu dewi cinta, kesuburan, dan kecantikan. Thor meminta izin Freyja untuk meminjam jubah bulu milik Freyja. Freyja bersetuju untuk meminjamkannya. Kemudian Thor mengarahkan Loki pergi mencari tukulnya, membawa jubah bulu Freyja yang membolehkan Loki terbang.

Di wilayah Jötunheimr (tempat tinggal kaum gergasi), seorang jötunn bernama Þrymr sedang duduk di tanah perkuburan, mengait kolar emas untuk anjing betinanya, dan menggunting kemas bulu-bulu kuda betinanya.
Loki kemudian bertemu dengan Þrymr dan membawa berita kehilangan tukul Mjöllnir. Mengetahui berita itu Þrymr mendakwa tukul milik Thor ini tertanam dalam 8 lapisan bawah tanah. Untuk mendapatkannnya, dewi Freyja harus mengahwini Þrymr.

Sekembalinya Loki ke Asgard, Thor bertanya akan perkembangan carian tukul dan Loki memberitahu apa yang dia temui. Kemudian mereka berdua menemui Freyja dan memaksanya untuk menerima lamaran Þrymr. Freyja yang dipaksa memakai gaun perkahwinan begitu murka sehingga dewan-dewan para Æsir (golongan dewa-dewi teratas) bergegar akibat amukannya.

Golongan Æsir kemudian bermesyuarat bagi menyelesaikan permasalahan Thor ini. Dewa Heimdallr iaitu penjaga Asgard mencadangkan Thor menyamar sebagai Freyja yang berpakaian gaun pengantin. Thor harus memakai gaun yang memanjang kehingga ke lantai, memakai barang kemas terutamanya rantai Brísingamen milik Freyja.

Thor tidak bersetuju dengan cadangan Heimdallr itu namun dicela oleh Loki dengan berpendapat bahawa ini saja caranya untuk kembalikan tukul Mjöllnir kepada Thor. Jika tidak para jötnar (nama lain bagi jötunn) akan menyerang Asgard.

Thor terpaksa menerima cadangan itu. Setelah siap Thor memakai gaun pengantin, Loki ikut serta pergi ke Jötunheimr semula dengan menyamar sebagai orang gaji.

Tibanya mereka ke Jötunheimr dengan menunggang chariot kambing, Þrymr mengarahkan para jötnar menyambut ketibaan ‘Freyja’ yang menerima lamaran kahwinnya. Þrymr sempat bermadah bahawa ‘Freyja’ satu-satunya harta yang tinggal setelah memiliki kekayaan dunia.

Masuk ke waktu petang dalam upacara perkahwinan, pasangan pengantin bersama hadirin menikmati makanan bufet yang terhidang. Thor yang menyamar sebagai Freyja makan dan minum dengan gelojoh: menjamah seluruh daging panggang serta meminum tiga tong arak.

Þrymr merasa aneh akan kelakuan ‘Freyja’ tersebut, seolah-olah bukan dirinya yang begitu sopan menurut bayangannya. Loki yang duduk bersebelahan memberitahu bahawa ‘Freyja’ berkelakuan sedemikian kerana terlalu teruja akan perkahwinan ini sehingga tidak makan selama 8 hari.

Þrymr kemudian mengalihkan kain muka yang menutupi wajah ‘Freyja’ untuk mencium ‘isterinya’. Namun Þrymr terkejut dengan pandangan mata ‘Freyja’ yang begitu bengis dan penuh dendam. Loki juga menyatakan sebab dewi itu pandang sebegitu rupa adalah dia tidak tidur selama 8 malam kerana terlalu fikirkan upacara perkahwinan ini.

“Adik-beradik terkutuk” jötnar muncul meminta hadiah yang dipersembahkan dari wakil pengantin wanita. Kemudian para jötnar membawa tukul Mjöllnir untuk ‘menyucikan pasangan pengantin’. Tukul itu diletakkan di atas paha ‘Freyja’ dan “adik-beradik terkutuk” kahwinkan Þrymr dan ‘Freyja’ atas keberkatan ‘tangan’ dewi Vár.
Thor ketawa perlahan saat tukul petir itu berada di atas pahanya, kemudian memegangnya dan mula memb.unu.h Þrymr dan kaum jötnar lain. Inilah kisah kehilangan tukul Mjöllnir yang berjaya Thor miliki semula, berkat Loki yang mahir memanipulasi fikiran Þrymr agar percaya dengan penipuan ini.

LOKI DALAM PROSE EDDA

Loki juga banyak diceritakan dalam kitab Prose Edda ini. Salah satu kisah melibatkan Loki adalah kisah pada Bab 42. Dalam bab ini, golongan High iaitu tiga orang atasan yang mewakili ketua dewa-dewi bernama dewa Odin menceritakan awal penubuhan dunia orang Norse. Para dewa-dewi dikatakan mencipta Midgard (bumi) dan juga mencipta Val-Hall (Valhalla).

Penukang yang tidak dinayatakan namanya menawarkan dirinya untuk membina sebuah kubu untuk perlindungan para dewa-dewi dari serangan musuh, tetapi ganjarannya adalah memiliki dewi Freyja, matahari, dan bulan.

Setelah perbincangan panjang sesama dewa-dewi, mereka bersetuju akan syarat tersebut. Namun para dewa-dewi mahukan si penukang ini terima syarat mereka. Si penukang harus siapkan kubu selama 3 musim tanpa dibantu oleh sesiapa.

Si penukang percaya tugas membina kubu pastu berat dan memakan masa lama jika tidak dibantu oleh penukang lain. Maka, dia meminta izin para dewa-dewi untuk membawa kuda jantannya bernama Svaðilfari sebagai pembantu untuk mengangkat bahan binaan. Permintaan ini ditunai setelah Loki memujuk dewa-dewi akan relevan permintaan si penukang.

Sepanjang pembinaan, dewa-dewi terpegun dengan kuda jantan penukang yang mampu menarik batu-batuan yang begitu besar dari tubuh kuda itu. 3 hari sebelum tibanya musim panas, kubu hampir disiapkan sepenuhnya. Golongan Æsir risau akan pencapaian si penukang ini dan tidak mahu dewi Freyja menjadi milik si penukang.

Jadi mereka salahkan Loki yang membenarkan penukang membawa kudanya dalam projek pembinaan ini. Mereka mengarahkan Loki untuk melambatkan kerja si penukang dan jika tidak dilaksanakan sehingga masuk musim panas, Loki akan mendapat hukuman mati.

Loki yang ketakutan terpaksa akur dengan arahan golongan Æsir dan berjanji akan melaksanakannya biarpun nyawanya tergadai. Masuk waktu malam, penukang dan Svaðilfari masih bekerja. Leka mereka bekerja, muncul kuda betina dari hutan berhampiran. Si penukang tidak tahu bahawa kuda betina itu adalah jelmaan Loki untuk menggagalkan projek itu.

Loki yang menjelma menjadi kuda betina mula menggoda Svaðilfari. Svaðilfari termakan umpan dan mula mengikut nafsu berahinya mengejar kuda betina itu. Dua-dua ekor kuda itu berlari sepanjang malam sampai si penukang tidak mampu lagi menghalang kudanya yang mempunyai stamina lagi tinggi dari dia.

Maka, Loki berjaya menggagalkan si penukang menyelesaikan tugasnya dan selamat dari menerima hukuman mati. Si penukang pula menemui nasib yang malang. Setelah dewa-dewi mengetahui si penukang itu mempunyai darah Jötunn, mereka murka dan mengarahkan Thor memb.unu.h penukang itu. Thor kemudian tiba di tempat pembinaan dan memecahkan tengkorak penukang dengan tukul Mjöllnir.

Loki pula seperti apa yang dia janjikan, dia korbankan diri menjadi pasangan Svaðilfari. Dikatakan Loki dalam bentuk kuda betina melahirkan seekor kuda ajaib, iaitu kuda berkaki lapan yang menjadi kuda terbaik dalam golongan kuda. Nama kuda ini ialah Sleipnir.

Banyak lagi sebenarnya kisah Loki dalam kedua-dua manuskrip ini terutamanya kisah Loki melawan dewa-dewi sehingga dihukum menelan racun ular. Tapi dua cerita ini saja cukup untuk kita kenal akan kelicikan Loki.

ASAL-USUL WATAK LOKI DALAM MITOLOGI NORSE

Ramai ahli akademik berdebat tentang asal-usul dewa Loki ini kerana peranannya yang tidak berapa majestik berbanding dengan dewa-dewi lain yang mempunyai kuasa tertentu seperti Thor yang mempunyai kuasa kilat. Peranan Loki yang hanya bergantung dengan kepintaran dalam menyelesaikan masalah dan melaksanakan penipuan membuatkan ahli akademik tercari-cari mengapa dewa ini setaraf dengan golongan Æsir.

Pada tahun 1835, ahli bahasa dari Jerman bernama Jacob Grimm atau Ludwig Karl percaya bahawa Loki pada asalnya ialah dewa api. Tahun 1889, ahli bahasa dari Norway bernama Sophus Bugge memberikan teori bahawa Loki adalah salah satu personaliti dari tubuh Lucifer atau Iblis dalam ajaran Kristian.

Lepas Perang Dunia Kedua, wujud 4 teori yang mendominasi dalam pencarian asal-usul Loki. Teori pertama wujud pada 1956 ialah teori dari ahli agama Sweden berrnama Folke Ström yang menyatakan Loki adalah jelmaan yang wujud keluar dari tubuh dewa Odin. Tahun 1959, ahli bahasa dari Belanda bernama Jan de Vries menyatakan Loki adalah dewa yang mewakili tokoh-tokoh penipu dalam mitologi.

Teori ketiga adalah teori Loki adalah seekor labah-labah dari ahli akademik bernama Anna Birgitta Rooth. Bagi Rooth, teori labah-labah adalah relevan kerana kemahiran labah-labah yang mempu menjerat mangsa menggunakan sesawang, seperti Loki mampu memanipulasi musuh hanya di gengamannya. Teori terakhir lagi menarik. Teori ini dikemukakan oleh ahli bahasa dari Norway bernama Anne Holtsmark, menyatakan bahawa Loki sememangnya berasal dari mitologi orang Norse, tidak terikat dengan mana-mana sumber di luar dunia orang Norse.

RUJUKAN:

Bellows, Henry Adams (1936). The Poetic Edda: Translated from the Icelandic with an Introduction and Notes. Princeton University Press/American Scandinavian Foundation.|

Heide, Eldar (2011). “Loki, the Vätte, and the Ash Lad: A Study Combining Old Scandinavian and Late Material” (PDF). Viking and Medieval Scandinavia. 7: 63–106

Lindow, John (2001). Norse Mythology: A Guide to the Gods, Heroes, Rituals, and Beliefs. Oxford University Press.


Benarkah Ertugul Bukanlah Beragama Islam?

Gara-gara meletvpnya siri televisyen bersejarah fiksyen dari Turki yang menjadi popular di seluruh dunia terutamanya di kalangan umat Islam, iaitu Dirilis Ertugrul, latar belakang tokoh yang jarang dibincangkan kerana kekurangan sumber sejarah itu menimbulkan beberapa perdebatan mengenai ketepatan fakta sejarah dalam drama itu. Penulis tidak mahu menyentuh soal tepat tidak tepat kerana penulis telah jelaskan melalui artikel Seberapa Tepatkah Sejarah Dalam Siri Ertugrul?

Sebaliknya kali ini penulis ingin menyentuh tentang sesetengah pihak yang mempersoalkan keturunan Ertugrul Gazi dan bahkan status keislaman beliau turut dipertikaikan. Beliau didakwa masih mengamalkan tradisi kepercayaan Turki dan Mongol yang lama iaitu Tengrisme (menyembah Tuhan Langit).

Pertama sekali, perlu difahami bahawa dengan sumber sejarah yang sangat terhad untuk menyediakan satu set sejarah yang lengkap tentang Ertugrul, bapanya, dan suku mereka, maka ini menimbulkan satu ruang kontroversi sangat besar dan berpotensi dimanipulasi oleh pihak tak bertanggungjawab.

Walau bagaimanapun, para turkologis, sejarawan dan pakar bidang numismatik (pengkaji artifak berbentuk syiling atau wang kuno) telah membuat kajian terperinci melalui tafsiran dari beberapa penemuan duit syiling yang mungkin boleh memberikan jawapan yang lebih tepat. Artikel kali ini mengambil kira fakta sejarah dan penyelidikan numismatik untuk meneroka status keturunan dan pegangan agama Ertugrul Bey.

Ahli sejarah Dr. Rasit Gundogdu, dalam bukunya The Sultans of the Ottoman Empire, telah memberikan pengenalan yang ringkas bahawa Ertugrul Gazi adalah bapa kepada pengasas Empayar Uthmaniyah, Osman Gazi. Menurut Dr. Rasit, “Bapa Osman, Ertugrul telah berkumpul bersama orang-orang yang bekerja keras untuk mengislamkan wilayah yang telah berpecah belah di sekitar Anatolia dan disukai serta dihormati oleh mereka.”

Dr. Rasit turut menyentuh tentang perhubungan rapat yang terjalin di antara Osman dengan seorang tokoh Sufi bertaraf ulama Sunni iaitu Sheikh Edebali yang juga merupakan bakal bapa mertuanya, semua ini berlaku ketika Ertugrul masih hidup, ini menunjukkan bahawa Ertugrul sangat mengetahui ajaran Islam dan mendorong anaknya mengikuti jalan yang sama, atau sekurang-kurangnya Ertugrul tidak pernah menghalang Osman dari mengamalkan ajaran Islam.

Osman kemudian mengahwini anak perempuan Sheikh Edebali yang bernama Bala Hatun. Turut disebut, adalah mengenai pertemuan yang dipercayai pernah berlangsung di antara Ertugrul Gazi sendiri dengan Sheikh Edebali.

Manakala menurut Ahmed Akgunduz dan Said Ozturk dalam buku mereka Ottoman History – Misperceptions and Truth juga menyatakan bahawa kepercayaan yang dipegang oleh Ertugrul adalah agama Islam sambil merujuk karya beberapa sejarawan seperti Faud Koprulu, H.A.Gibbons, dan Paul Wittek.

Dari sisi lain, semua sejarawan ini berbeza pendapat kerana fakta bahawasanya suku Kayi dari cabang Turki Oghuz hanya memeluk Islam ketika mereka bersama suku-suku cabang Oghuz yang lain tiba di Anatolia setelah melarikan diri dari Mongol, atau mungkin jika mereka telah beragama Islam sebelum berhijrah dari Isfahan, mereka sebulat suara menerima Islam sebagai agama mereka.

Menurut Akgunduz dan Ozturk, peristiwa yang membawa kepada pembentukan Empayar Uthmaniyah tidak akan boleh difahami sepenuhnya tanpa mengambil kira perintah Islam, Uthmaniyah atau bangsa Turki Oghuz yang menyusul, merujuk kepada siri penaklvkan dan per4ng yang dilancarkan. Peranan ajaran ahli falsafah kerohanian dan tradisi Sufi seperti yang dibawa oleh Sheikh Edabeli dan Ibn Arabi juga tidak boleh diabaikan.

Menurut ahli akademik Pakistan, Muhammad Ibrahim Qazi, Suleiman Shah, Ertugrul Ghazi, dan Osman Gazi berasal dari suku Oghuz dan kitab bersejarah mereka yang asli iaitu ‘Dede Korkut’ yang ditempatkan di Muzium Dresden, Jerman, telah menceritakan tentang peralihan bangsa Turki Oghuz dari segi agama dan tradisi nomad kepada satu kelompok Muslim Sunni. Bahkan, Ertugrul atau bapanya mungkin menjadi kaum nomad yang pertama mengasingkan diri dari kehidupan nomadik di padang rumput Eurasia.

Qazi mengukuhkan hujahnya dengan mengemukakan petikan dari History of the Ottoman Turks yang ditulis oleh sejarawan Inggeris, E.S Creasy dari King’s College London. Creasy, dalam penulisannya mendakwa bahawa Ertugrul dan para pengikutnya adalah penganut sebuah kepercayaan bernama ‘Mohamettan’ yang serupa dengan agama orang-orang Turki Seljuk ketika dibawah kekuasaan Sultan Alaedin, Sultan Seljuk Anatolia yang juga dikenali sebagai Kesultanan Rum dari pecahan Empayar Seljuk Agung.

Melalui ciapan di akaun Twitternya, Qazi memetik kenyataan dari sejarawan Libya, Dr. Muhammad Ali Al Sallabi, di mana ia menjelaskan bahawa ajaran Islam mula tersebar di kalangan suku-suku nomad Turki semasa era pemerintahan Khalifah Umar bin Al-Khattab pada tahun 625 M.

Dr Muhammad Ali Al Sallabi turut menyebut dalam buku The Ottoman Sultanate bahawa salah seorang leluhur dari rumpun Turkik iaitu Shahbaraz, Shahanshah dari Empayar Sasanid telah memeluk Islam pada tahun 652 Masihi semasa pemerintahan Khalifah Rashidun, Umar ibn Al-Khattab dan beliau menyertai pasukan Tenter4 Rashidun.

Sementara semua sejarawan ini menerima teori bahawa Islam adalah agama pegangan Ertugrul dan seluruh cabang Turki Oghuz. Kisah mengenai bapa Ertugrul adalah berbeza kerana terdapat pertikaian di kalangan para sejarawan yang cenderung menyokong pendapat bahawa Gunduz Alp adalah bapa kepada Ertugrul yang sebenar.

Namun, kebanyakan orang Turki lebih mempercayai Suleiman Shah sebagai bapa Ertugrul. Setelah Empayar Uthmaniyah runtuh pada abad ke-20 dan Republik Turki ditubuhkan, pemerintah Turki membuat perjanjian dengan Perancis yang sedang menduduki Syria ketika itu untuk melindungi kompleks pemakaman Suleiman Shah.

Sebagai hasil dari perjanjian ini, tanah di sekitar makam Suleiman Shah yang berada di dalam sempadan Syria diisytiharkan sebagai sebahagian daripada wilayah Republik Turki dan negara tersebut berhak untuk mengibarkan bendera dan menempatkan pasukan tenter4 pengawal di sana.

Nilai penghormatan yang sangat tinggi dinikmati oleh Suleiman Shah dari kalangan rakyat Turki dapat dilihat dengan jelas oleh hakikat bahawa pada tahun 2015, kerajaan Turki melancarkan operasi ketenter4an berskala besar untuk memindahkan jen4zah Suleiman Shah dari tapak pemakanannya setelah kumpulan pengg4nas ISlS mengancam akan meletvpkan makam itu. Operasi tersebut telah meng0rbankan nyawa seorang anggota tenter4 Turki. Maklumat penuh boleh dibaca di sini: https://www.thepatriots.asia/operasi-shah-eufrat-usaha-turki-melindungi-makam-bapa-kepada-pengasas-uthmaniyyah/

Namun, terdapat beberapa sejarawan yang percaya bahawa makam ini adalah makam milik Suleiman Shah yang lain dari anggota kerabat diraja Seljuk. Kemungkinan milik Suleiman ibn Qutulmish, pemerintah Seljuk. Manakala makam Gunduz Alp di Ankara, Turki dipercayai merupakan lokasi pengebvmian sebenar bapa Ertugrul.

Kalau begitu, apa maklumat yang pakar numismatik telah sediakan untuk menjelaskan kepada kita kebenaran tentang Ertugrul dan agamanya?

Sekiranya Osman Gazi, pengasas Empayar dan dinasti Uthmaniyah benar-benar telah mencetak duit syiling atau sebaliknya, telah menjadi topik kontroversi di kalangan sejarawan dan pakar numismatik. Ramai yang percaya bahawa syiling Uthmaniyah yang pertama sebenarnya dicetak oleh Orhan Gazi (cucu Ertugrul) pada tahun 1326-27 dan ia dikenali sebagai Aqcha atau Akce.

Walau bagaimanapun, Ismail Gahlib, bapa numismatik moden di Turki, mengaitkan sekeping syiling dengan Osman Gazi dalam karyanya yang berjudul “Takvîm-I Meskükât-i Osmaniyye” (Katalog Syiling Uthmaniyah).

Seorang lagi ahli numismatik, Ibrahim Artuk juga turut menyokong dan memberi kredit pencetakan duit syiling yang pertama era Uthmaniyah adalah bermula dari pengasas Dinasti Uthmaniyah itu sendiri, iaitu Osman Gazi. Selepas beberapa perenggan di bawah adalah gambar syiling Uthmaniyah pertama yang dicetak oleh Osman Gazi, syiling itu kini berada di Ottoman Coins Cabinet of the Archaeological Museum of Istanbul.

Akgunduz dan Ozturk percaya bahawa ukiran pada duit syiling tersebut merujuk kepada susur galur keturunan Osman Gazi. Mereka merujuk ukiran tulisan yang ada pada duit syiling itu diterjemahkan sebagai “dicetak oleh Osman anak kepada Ertugrul anak kepada Gunduz Alp” – untuk membuktikan bahawa teori yang lebih popular iaitu Ertugrul sebagai anak lelaki Suleiman Shah adalah sebagai tidak tepat.

Namun, dalam penyelidikan terhadap bukti-bukti yang lain, status Suleiman Shah sebagai bapa sebenar kepada Ertugrul masih lagi kukuh. Kerana itu, tidak ada sebarang halangan sekiranya mana-mana pihak atau penerbitan mahu menulis dan menyiarkan sebarang karya tentang Ertugrul dengan memperkenalkan dia samada sebagai anaj Suleiman Shah mahu pun anak Gunduz Alp.

Ditambah lagi, berdasarkan penerangan dari laman web rasmi yang dijadikan enjin pencarian bagi pengkaji bidang numismatik menyebut bahawa ukiran pada syiling itu hanya menyebut nama Osman anak Ertugrul dan tidak menyebut tentang ayah Ertugrul. Dalam katalog mereka, ia telah ditafsirkan mengikut terjemahan seperti berikut:“Duriba Osman bin Ertugrul, khallada mulkahu”

(Dicetak oleh Osman bin Ertugrul, semoga kerajaannya kekal selama-lamanya).

Usaha menterjemahkan teks-teks kuno agak sukar memandangkan bahasa Turki moden hari ini jauh berbeza dengan bahasa Uthmaniyah kuno. Walaubagaimanapun, petunjuk-petunjuk lain yang ditemui tentang status keagamaan Ertugrul lebih cenderung kepada Islam.

Selain daripada syiling ini, makam Ertugrul di Sogut merupakan satu lagi bukti fizikal yang ada, selain dari itu tiada lagi sebarang bukti yang boleh dikemukakan samada mengenai kewujudannya mahupun agama pegangannya.

Namun begitu, sebenarnya terdapat sedikit maklumat dan fakta sejarah tentang dirinya yang disimpan di dalam arkib sejarah kerajaan Turki, dicatat melalui kronologi yang dikarang oleh Ibn Arabi.

Disebut penglibatannya dalam arkib sejarah barat mengenai Knights Templar, melalui kronikel dari Byzantine dan beberapa lagi kisah-kisah lagenda yang bukan lisan, tetapi, jika semua maklumat ini diasingkan dari setiap sumber induknya dan dikumpulkan menjadi senaskah buku, jumlah halaman mukasuratnya hanyalah memerlukan tujuh halaman sahaja.

Oleh itu, isu ini tidak mungkin akan menemui jawapannya sekiranya tidak ada sebarang penemuan terbaru yang berkaitan dengan Ertugrul. Walaubagaimanapun, segalanya berbalik kepada diri kita sendiri, jika difikir secara logik, Osman Gaxi yang kita semua kenali melalui sumber sejarah yang sahih, adalah seorang Muslim yang sering bergaul dengan para ulama’ dan tokoh-tokoh Sufi ketika bapanya Ertugrul Gazi masih hidup.

Maka, apa alasan yang anda ada untuk menafikan keIslaman bapa kepada pengasas dinasti yang bakal menjadi sebuah Khilafah itu? Jika hujah ajaran pluralisme dikemukakan, itu adalah perkara biasa bagi mana-mana budaya yang baru sahaja memeluk Islam kerana mereka tidak mungkin mampu meninggalkan tradisi Tengrisme kuno secara mengejut.

Bahkan kehadiran mereka ke Anatolia telah menyebarkan Islam ke Eropah secara tidak langsung dan para pengkritik harus memandang usaha itu dengan memberi sedikit penghargaan kepada Ertugrul walau apa jua pegangan agamanya.

RUJUKAN:

Humphreys, R. S. (1977). From Saladin to the Mongols: The Ayyubids of Damascus 1193-1260. SUNY Press 1977.

Kafadar, Cemal. (1995). Between two worlds : the construction of the Ottoman state. Berkeley. University of California Press.


Berhenti Pertikaikan Sumbangan Melayu Kiri Dalam Buku Teks Sejarah!

Perasan ada yang persoalkan kandungan buku teks Sejarah Tingkatan 4 tentang Hartal, PUTERA-AMCJA dan penentangan mereka terhadap Perlembagaan Persekutuan dan cadangan Perlembagaan Rakyat yang ditolak British dan memihak kepada UMNO.

Pertamanya, silibus tersebut sudah lama wujud dalam buku teks di sekolah, dan bukan hanya wujud selepas PRU14 semata-mata. Agak pelik kerana hanya Sejarah Tingkatan 4 jadi isu sedangkan ia juga dimuatkan dalam buku lain juga, kalau tak silap Sejarah Tingkatan 1 dan 3.

Kedua dan lebih mengejutkan kerana ada pula menyamakan pukul rata bahawa Melayu Kiri, pejuang nasionalis dan sosialis dalam silibus tersebut sebagai k0munis. Ini label yang salah dan tersasar jauh.

Beginilah…

Betul, Hartal pada 20 Oktober 1947 memang disertai banyak kesatuan sekerja di Tanah Melayu ketika itu yang tidak dinafikan telah diresapi ideologi k0munis oleh PKM.

Betul, di dalam PKMM, API, BATAS, AWAS, GERAM dalam PUTERA dan MIC, MDU, PMFTU bersama badan gabungan lain dalam AMCJA ada pengaruh sosialis dan ada antara ahlinya terjerumus dengan k0munis, masuk ke hutan dan menyertai PKM mengangkat senjata melawan British semasa Darurat pasca Perang Dunia Kedua.

Betul, PUTERA-AMCJA menentang Perlembagaan Persekutuan yang dirangka oleh UMNO dan British, merangka perlembagaan mereka sendiri yang dinamakan Perlembagaan Rakyat dan protes kerana British menolak cadangan mereka.

TETAPI, dalam kita melawan pengaruh k0munis dan r4dikal kiri baik sebelum atau selepas Merdeka, kena hati-hati meletakkan bila menyusuri sejarah sekaligus meletakkan label “k0munis” kepada kelompok kiri ini terutama kumpulan Melayu Kiri.

Beginilah, semua K0munis baik dari kalangan K0munis Melayu memang datang dari kelompok kiri seperti yang dinyatakan di atas, NAMUN tidak semua golongan kiri mengangkat senjata masuk ke dalam hutan menjadi k0munis dan hamba PKM, lebih-lebih pimpinan utama dari kelompok kiri Melayu, Cina dan India di Tanah Melayu sebelum dan selepas kemerdekaan Tanah Melayu.

Dr. Burhanuddin Helmy sekalipun mengasaskan PKMM, beliau menemukan laluan baru dengan mengasaskan PAS, antara pembangkang terbesar hari ini, membawa agenda Islam Untuk Semua selaku tulang belakang perjuangan parti.

Ahmad Boestamam sekalipun mengasaskan KMM dan memimpin Pemuda API, beliau menemukan PRM, antara parti terawal yang berjuang secara sah membawa ideologi sosialis dalam pentas politik di Tanah Melayu ketika kegemilangannya.

Aishah Ghani, sekalipun memang pernah menjadi Ketua Wanita PKMM, rakan karib Shamsiah Fakeh yang memang seorang k0munis Melayu dalam PKM, akhirnya berpisah dengan sahabatnya itu ketika keduanya sama memimpin AWAS untuk bersama UMNO.

Aishah Ghani diangkat sebagai ikon pejuang dan veteran UMNO. Beliau merupakan Ketua Wanita UMNO, Senator Wanita yang pertama, malah antara kaum ibu yang menyumbangkan barang kemas buat belanja Tunku Abdul Rahman merundingkan kemerdekaan Tanah Melayu.

Pak Sako, walaupun pernah bersama KMM dan sama mengasaskan PKMM, mengetuai Parti Buruh Malaya, pernah pula dipenjarakan kerananya, beliau merupakan tokoh kewartawanan negara semasa bersama Utusan. Pak Sako adalah pejuang sastera yang menerima anugerah dari Perdana Menteri sendiri pada 1976, menghasilkan karya-karya novel yang diangkat khazanah sastera negara.

Semua tokoh nasionalis dan sosialis yang berhaluan kiri dan menolak doktrin British juga menjauhi UMNO apatah lagi Melayu tidaklah boleh dilabel k0munis secara membabi buta. Ramai lagi yang tak disebutkan di sini.

Jadi hati-hati melabelkan k0munis pada Melayu Kiri, walaupun sebenci mana pun kita kepada ideologi k0munis keparat ini. Dirisaukan kita silap dan terburu-buru menjatuhkan label, dan menjadi fitnah yang sukar dipatahkan dosanya kerana tokoh-tokoh Melayu Kiri ini sudah lama dijemput ke alam abadi.

Sumbangan Melayu kiri ini ada ketikanya memang tenggelam dan dibenamkan kisahnya kerana tidak mahu dianggap sebagai kisah Merdeka yang mainstream, disamping mengelak dari label-label salah sebegini, tetapi ia tidaklah bermakna mereka tidak menyumbang kepada kemerdekaan negara, malah antara yang terawal pula berjuang demi sebuah Tanah Melayu yang bebas dan berdaulat.

Garis sempadan antara ekstremisme ideologi k0munis dan sosialis juga nasionalis kiri memang halus, namun ia tidaklah bermakna langsung tidak dapat dibezakan, malah cara mereka berjuang sama sekali berbeza antara keduanya.

Tun Dr. Ismail Dato’ Abdul Rahman sendiri pernah memanjangkan pengiktirafan kerajaan ketika itu terhadap kelompok kiri ini semasa berucap pada Konvokesyen USM sekitar 1973;

“Bahawa sekalipun kemerdekaan telah dicapai oleh golongan moderate, tetapi sejarah membuktikan bahawa golongan nasionalis radikal juga telah memberikan sumbangan terhadap tercapainya kemerdekaan.”

Semoga nama baik semua tokoh dan pimpinan, kelompok nasionalis kiri dan sosialis ini terhindar dari fitnah dan adu domba dilabel sebagai k0munis yang terang-terang mengancam dan membvnuh rakyat yang menentang ideologi ekstrim mereka.

Pada aku, sebagai rakyat yang semakin matang dalam politik dan sedar dengan banyak perbezaan yang berlaku dalam senario politik negara hari ini, “kesedaran politik” atau “political concious” kena lebih jelas dan tajam. Kita jangan mudah terpengaruh, namun perlu terus kekal sensitif pada senario juga sejarah politik negara.

Tapi tak boleh nak cakap juga, Melayu Kiri ni memang dah biasa kena label. Dengan geng sendiri pun dia biasa kena, macam yang Boes kena kat bawah ni, oleh Kassim Ahmad.

Boes ni masa kena penjara yang kali keberapa entah, UMNO Kuala Pilah pun pernah mohon dengan kerajaan supaya dibebaskan.

Perjuangan mereka, memang penuh liki dan bukan untuk semua faham.

Wallahua’lam.


J.R.R. Tolkien: Bapa Genre Fantasi Dunia

Bagi mereka yang meminati penulisan fiksyen dan fantasi, siri karya J.R.R. Tolkien iaitu The Lord of the Ring dan juga The Hobbit semestinya pernah menjadi pilihan sebagai bahan bacaan.

Dengan jualan bukunya yang melebihi 150 juta naskah diseluruh dunia, karya penulisannya ini boleh diletakkan sebagai antara karya yang paling banyak dijual. Dengan penghasilan dan penerimaan baik filem trilogi adaptasi oleh Peter Jackson pada tahun 2001 sehingga 2003, karya Tolkien ini sekali lagi menerima lonjakan yang lebih meluas terutamanya bagi pembaca-pembaca genre fantasi tinggi kasual di seluruh pelosok dunia.

Fantasi Tinggi

Karya fiksyen dan genre fantasi bukanlah sesuatu perkara yang asing, malah kebanyakan karya-karya fiksyen akan sedikit sebanyak melibatkan elemen-elemen berunsur fantasi sebagai alat bagi menggerakkan penceritaan mereka. Di sinilah pengkelasan terhadap genre fantasi ini memainkan peranan dalam penulisan seseorang dalam merangka pembentukan dunia di dalam karya mereka.

Bagi Tolkien yang menghabiskan zaman kanak-kanak dan remajanya dengan menenggelamkan dirinya di dalam karya-karya dan penulisan Inggeris zaman pertengahan dan klasikal seperti Beowulf sedikit sebanyak menjadi inspirasi terhadap rangka karyanya. Tolkien juga menerima pengaruh dan mengguna pakai elemen-elemen dari mitos Norse cerita-cerita rakyat Eropah sebagai sumber rujukan. Tolkien yang merupakan seorang pengamal agama Kristian turut merujuk kepada beberapa elemen-elemen cerita yang diinspirasikan daripada kitab Bible.

Bagi mereka yang meminati karya-karya Tolkien, umumnya mengetahui bahawa keterlibatannya sebagai seorang askar untuk United Kingdom di dalam perang dunia pertama telah memainkan peranan dalam pembentukan sebuah dunia fantasi yang dikenali sebagai ‘Middle-Earth’ sebagai medium untuk dia menceritakan pengalamannya terlibat dalam beberapa siri pertempuran. Di sebalik kekejaman dan hiruk-pikuk suasana perang tersebut Tolkien turut menjadikan dunia fantasi ini mekanisme untuk dia melarikan dari realiti perang bagi bertujuan untuk menenangkan pemikirannya.

Tolkien dan Kecintaannya Terhadap Bahasa

Walaubagaimanapun, minatnya terhadap kompleksiti bahasa-bahasa Eropahlah  yang memainkan peranan yang paling utama kepada Tolkien untuk menciptakan ‘Middle-Earth’. Ketika mencecah umur 13 tahun, dia dikatakan telah pun mahir dalam menggunakan bahasa Latin dan Greek. Minatnya terhadap bahasa ditonjolkan lagi dengan kemampuannya dalam penciptaan bahasa.

Sepanjang hidupnya, Tolkien bukan sahaja berjaya mencipta satu, tetapi dia berjaya mewujudkan beberapa bahasa dan dialek kepada bahasa-bahasa tersebut.

Kumpulan bahasa yang terawal dibinanya diberikan nama sebagai Quenya dan Sindarin yang merupakan bahasa ciptaannya yang paling lengkap di mana reka bentuk bahasa ini dihasilkan dengan sistem tulisan, terma-terma khusus untuk setiap perkataan, tatabahasa dalam penulisan dan penuturan serta struktur dalam membentuk ayat bagi menyampaikan mesej yang di ingin disampaikan. Tolkien menitik beratkan dasar binaan bahasa ini kepada estetika dan kemerduan sesuatu perkataan dalam pengucapan di dalam struktur ayat. Sepanjang hidupnya, dia turut menghasilkan beberapa kumpulan bahasa yang lain seperti Entish dan juga Dwarvish.

Dengan adanya bahasa-bahasa yang diciptakannya ini, Tolkien berkeinginan untuk menghasilkan satu dunia di mana bahasa yang telah dia ciptakan ini dipertuturkan. Ini kerana Tolkien melihat kepada kewujudan sesebuah mitologi tidak dapat dipisahkan dengan bahasanya.

Di sinilah mula terbentuknya dunia ‘Middle-Earth’ sebagai sebuah dunia imaginasinya di mana penduduk-penduduknya bertutur bahasa yang dia ciptakan. Di dalam dunia inilah, Tolkien meletakkan kaum-kaum dengan memadankan ciri-ciri bahasa yang dihasilkan kepada ciri-ciri kaum-kaum tertentu.

Walaupun selepas buku ‘The Lord of the Ring’ yang terakhir telah diterbitkan, Tolkien tetap menghabiskan masanya untuk mengukuhkan lagi tatabahasa dan struktur bahasa-bahasa ciptaannya. Sehingga kini masih ada kumpulan peminat karyanya yang fasih bertutur di dalam bahasa ciptaan ini terutamanya bagi bahasa Quenya dan Sindarin.

Bagi mereka yang berkeinginan untuk mempelajari bahasa ini, bolehlah ia dilakukan pada bila-bila masa kerana pada ketika ini terdapat beberapa medium seperti buku, laman sesawang atau saluran Youtube yang menjalankan kursus berstruktur bagi memudahkan lagi proses ini.

The Hobbit dan The Lord of the Ring

Secara kasarnya, sejarah penciptaan karya Tolkien secara kronologi bermula apabila dia menciptakan beberapa jenis bahasa, kemudiannya dia merasakan dia memerlukan dunia yang menggunakan bahasa yang diciptanya. Di dalam dunia itu, Tolkien mewujudkan mitologi-mitologi dan legenda-legenda serta kebudayaan penduduknya. Kemudiannya di sinilah Tolkien meletakkan beberapa buah-buah caturnya untuk menghasilkan sebuah penceritaan.

Namun binaan dunia fantasi oleh Tolkien adalah tersangat luas melangkaui apa yang tertulis di dalam helaian-helaian The Hobbit dan juga The Lord of the Ring. Untuk setiap elemen atau karakter yang dihasilkan oleh Tolkien di dalam ‘Middle-Earth’ ini, hampir setiap satunya lengkap dengan latar belakang, sejarah, legenda, mitos dan kebudayaan. Sebelum memulakan penulisan The Hobbit, Tolkien telah pun menghasilkan keratan-keratan, penulisan pendek, puisi-puisi atau cerpen yang di mana dia menegaskan penulisannya sebagai sebuah penceritaan bertunjang iaitu berkongsi satu dunia yang sama. Dia tidak pernah bertujuan untuk menerbitkan sebarang karya ‘Middle-Earth’nya dan menganggap ianya sebagai penghasilan untuk dirinya sahaja.

Setelah hampir 2 tahun melengkapkan penulisan kasar untuk The Hobbit, bukunya itu sampai kepada tangan sahabatnya Susan Dagnall yang secara kebetulan bekerja di sebuah syarikat penerbitan. Dagnall-lah yang memainkan peranan memujuk Tolkien untuk melengkapkan penulisan The Hobbit dan kemudian diterbitkan pada tahun 1937. Dalam tempoh masa yang pendek, The Hobbit menjadi satu fenomena yang terkenal dan seterusnya menjadi bacaan wajib bagi kanak-kanak di England.

Pada awalnya, Tolkien bertujuan untuk The Hobbit untuk menjadi karya ‘one-off’ kerana bimbang masyarakat tidak akan menerima penulisannya, tambahan pula The Hobbit hanyalah menyentuh permukaan kepada dunia ‘Middle-Earth’ yang wujud di dalam pemikirannya memandang penulisannya untuk The Hobbit adalah mensasarkan kepada demografik kanak-kanak.

Tolkien juga tidak berminat dengan penceritaan bersifat lurus (linear) dan dia lebih berminat untuk menghabiskan masanya mengembangkan lagi mitologi ‘Middle-Earth’. Tambahan pula dia yang sibuk berkhidmat sebagai profesor untuk bahasa dan kesusasteraan Inggeris dan juga sebagai pemeriksa kepada kertas peperiksaan untuk beberapa buah universiti yang lain.

Tetapi, dengan kejayaan The Hobbit, penerbitnya menggesa Tolkien untuk menghasilkan kesinambungan kepada karyanya. Dia mengambil keputusan untuk memberikan kepada penerbitnya kumpulan karya puisi dan cerita pendek yang membentuk mitologi ‘Middle-Earth’ namun ditolak oleh penerbitnya kerana dikatakan terlalu rumit dan sukar untuk difahami umum dan menginginkan sebuah karya yang menyerupai The Hobbit yang mudah menarik minat orang ramai.

Dengan itu terhasillah karyanya yang paling dikenali ramai iaitu The Lord of the Ring yang mengambil masa selama 12 tahun untuk disiapkan oleh Tolkien ketika dia sudah pun berumur 45 tahun dan diterbitkan secara berperingkat dari tahun 1937 sehingga 1949.

Legasi J.R.R. Tolkien

Beberapa tahun setelah penerbitan buku terakhir dalam trilogi The Lord of the Ring, penerbitnya sekali meminta Tolkien untuk menghasilkan karya yang seterusnya bagi menyambung penceritaan kisah-kisah ‘Middle-Earth’ yang mendapat permintaan yang tinggi pada ketika itu. Namun Tolkien menjawab di dalam surat kepada sahabatnya:

“Aku ada memulakan sebuah kisah yang mengambil masa 100 tahun selepas Perang Besar, namun ternyata ianya terasa asing dan tertekan. Memandangkan ianya mengisahkan tentang manusia, aku terpaksa menulis mengenai sifat buruk manusia itu sendiri, iaitu mudah berpuas hati dengan kebaikan walaupun sedikit. Jadi, masyarakat Gondor yang hidup di dalam keamanan, keadilan dan kemakmuran akan menjadi manusia yang lemah dan tamak… – … Aku boleh sahaja menulis sebuah kisah yang mengujakan perihal penemuan dan penggulingan – tetapi ia hanya kosong, tidak berbaloi untuk ditulis”

―petikan surat J.R.R. Tolkien, Letter kepada Colin Bailey

Walaupun begitu segala karya-karya seperti puisi-puisi dan cerita pendek pernah dihasilkan oleh Tolkien sepanjang hidupnya telah pun dikumpulkan oleh anaknya Christopher Tolkien dan kemudiannya diterbitkan dalam beberapa jilid berlainan seperti ‘The Silmarillion’ yang merupakan kumpulan kisah mitologi dan lagenda ‘Middle-Earth’ dan juga ‘The People of Middle-Earth’ kisah mengenai karakter-karakter yang mendiami ‘Middle-Earth’ termasuklah 13 muka surat rangka awal kesinambungan The Lord of the Ring yang diabaikan oleh Tolkien.

Menjawab persoalan adakah benar Tolkien merupakan bapa kepada penceritaan fiksyen moden bagi genre fantasi tinggi, ianya bergantung kepada setiap individu. Tetapi secara majoritinya bersetujunya bahawa dengan penulisan The Hobbit dan juga The Lord of The Rings, Tolkien berjaya menghidupkan semula penulisan bagi genre fantasi yang di lihat perlahan pada ketika itu.

Tidak dinafikan terdapat ramai penulis-penulis yang lain yang turut menghasilkan karya fantasi sezaman dengannya malah lebih awal, namun tiada yang mampu menandingi populariti karya-karya yang dihasilkan beliau. Malah penulis moden yang lainnya seperti G.R.R. Martin dan siri The Song of Ice and Fire, J. K. Rowling dan siri Harry Potter dan C.S. Lewis dan siri The Chronicles of Narnia dimana mereka mengakui mengambil inspirasi dari Tolkien.

Artikel dikirimkan oleh Hanif Masridin untuk The Patriots.

RUJUKAN:


Haiwan-Haiwan Yang Mendiami Dasar Laut Paling Dalam – Challenger Deep

Deepsea Challenger ialah sebuah kapal selam yang dibina Archeron Project untuk satu tujuan. Ia mesti boleh tenggelam ke dasar laut paling dalam, iaitu Challenger Deep.

Terletak berhampiran sebuah kepulauan, Jurang Mariana ialah sebuah lokasi di Lautan Pasifik yang mempunyai sebuah lekukan dasar laut bagaikan parit.

Di Mariana, lekukan ini dijangka mempunyai kedalaman antara 10,984 meter hingga 11,034 meter.

Jelas sekali Gunung Everest pun berkurangan dua kilometer – jadi andainya dipindahkan ke sini, puncak gunung ini mempunyai dua kilometer air di atasnya.

Di dasar Challenger Deep, semuanya berlainan. Tekanan di dalam dasar ini ialah lapan tan bagi setiap inci. Cahaya Matahari pula terhad antara 200 hingga 1,000 meter dalam air.

Jadi ketiadaan cahaya di kawasan ini bermakna suhu Challenger Deep berada antara -1ºC hingga 4ºC (Fox-Skelly, 2015).

Memang dangkal untuk membandingkan tek4n4n dan suhu Challenger Deep dengan tahap tertinggi boleh seorang manusia harungi.

Senang kata, seorang manusia sekalipun dibekalkan oksigen secukupnya dan ditenggelamkan akan ‘hilang’ sebelum sampai di Challenger Deep.

Tetapi ini tidak bermakna laut dalam tiada kehidupan langsung. Deepsea Challenger bantu merungkaikan misteri yang tersembunyi di Challenger Deep.

Salah seorang pernah memandu kapal selam ini ialah James Cameron, seorang pengarah yang membuat Titanic dan Avatar.

Selepas tujuh tahun dalam perancangan, Cameron akhirnya tiba di titik lautan paling dalam (Broad, 2012).

Sebenarnya sebelum Deepsea Challenger dan James Cameron lagi, Challenger Deep dikenalpasti mempunyai kehidupan.

Ekspedisi pada tahun 1960 mendedahkan kehidupan di dasar laut ini ialah ikan flatfish bersaiz 12 inci dan udang.

Tetapi ekspedisi-ekspedisi susulan mempertikaikan kewujudan flatfish di dasar ini, kerana kekangan teknologi mungkin mencetuskan kekeliruan.

Terutamanya ekspedisi dibuat Cameron, yang mendapati banyak spesis gamat di Challenger Deep (Sample, 2011).

Pihak Jepun berasa ingin tahu tentang komposisi tanah di dasar laut ini. Jadi mereka menggunakan kapal selam Kaikö untuk mengumpulkan sampel lumpur yang mempunyai organisme-organisme halus tersendiri (Woods, 2009). Antara organisme tersebut ialah amoeba yang serba besar.

Purata saiz amoeba sukar dilihat dengan mata kasar pun, berkemungkinan paling besar dalam 1 milimeter. Tetapi di Jurang Mariana yang besar, amoeba boleh tumbuh sebesar empat inci pun (Live Science, 2011).

Inilah kecenderungan yang digelar “deep sea gigantism” dimana haiwan di dasar laut dalam ini jauh lebih besar daripada jenis sama di darat (atau laut biasa).

Sotong misalnya kecil di laut biasa. Tetapi realiti di laut dalam memang berlainan, kerana ada saja sotong bersaiz sembilan meter pun tetapi tersembunyi di sebalik suhu dan tek4n4n tinggi ini.

Tiada beza pun dengan Challenger Deep yang kaya dari segi mikroorganisme, tersembunyi di sebalik batu (Choi, 2013).

Merata-rata tempat ada mikroorganisme, yang berkemampuan untuk hidup meskipun dalam keadaan serba sukar. Tetapi dunia ini masih lagi boleh disentuh manusia.

Ada pihak mencadangkan untuk buat Jurang Mariana sebagai lokasi pelvpvsan nuklear pun – tetapi masih haram di sisi undang-undang antarabangsa.

Gambar Tambahan:

RUJUKAN:

Broad, W.J. (2012, Mac 25). Filmmaker in Submarine Voyages to Bottom of Sea. The New York Times.

Choi, C.Q. (2013, Mac 17). Microbes Thrive in Deepest Spot on Earth. Live Science.

Fox-Skelly, J. (215, Januari 29). What does it take to live at the bottom of the ocean? BBC.

Live Science. (2011, Oktober 21). Giant Amoebas Discovered in Deepest Ocean Trench.

Sample, I. (2011, Januari 18). James Cameron dives deep for Avatar. The Guardian.

Woods, M. (2009). Seven Natural Wonders of the Arctic, Antarctica and the Oceans. Twenty-First Century Books. Halaman 13.


Din Ilahi: Ajaran Sesat Yang Pernah Wujud Dalam Empayar Mughal

Ketika Empayar Mughal diperintah oleh Maharaja Akbar, baginda telah asaskan satu fahaman baru iaitu Din Ilahi. Katanya Din Ilahi ni mampu menyatukan rakyat Empayar Moghul yang menganut bermacam agama.

Apa ke benda Din Ilahi ni?

Din Ilahi merupakan satu fahaman yang mencampuradukkan banyak agama seperti Islam, Hindu, Kristian, Jainisme dan Majusi.

Antara ciri-ciri fahaman Din Ilahi ini adalah larangan menyembelih haiwan yang diambil dari jainisme dan menjadikan api sebagai objek pemujaan yang diambil dari Majusi.

Kenapa Maharaja Akbar cipta Din Ilahi?

Bagi Maharaja Akbar, Islam sepatutnya harus menerima semua unsur dari luar seperti Hindu, Majusi dan lain-lain. Semua ini penting supaya rakyat Empayar Moghul sentiasa bersatu. Lepas ni deme tak bergaduh sangat sebab miliki satu fahaman yang sama.

Selain tu baginda anggap tiada satu pun agama dekat dunia ni bercerita tentang kebenaran. Itu pun selepas baginda dengar perbahasan antara tokoh-tokoh agama di Empayar Mughal. Nak bagi selesai masalah dan mencari kebenaran, baginda gabungkan sahaja semua agama menjadi satu.

Tapi masalah lain pulak timbul sebab masyarakat Islam dekat Empayar Moghul menentang Maharaja Akbar. Malah Din Ilahi dianggap sebagai ajaran sesat lagi menyesatkan oleh masyarakat Islam.

Benda tu langsung tak ganggu fokus Maharaja Akbar untuk menyebarkan Din Ilahi sehingga menjelang kemangkatannya.

Maharaja Aurangzeb yang menaiki takhta selepas itu terus menghapuskan Din Ilahi. Sesiapa yang cuba amalkannya lagi pasti dibayangi hukuman ngeri. Terdapat juga beberapa cubaan untuk hidupkan balik Din Ilahi tapi semuanya gagal.

Kalau anda berminat dengan sejarah Islam di India. kami nak cadangkan buku kami, MUGHAL: MUTIARA ISLAM DI INDIA. Boleh beli di Shopee kami di: https://bit.ly/3FcHqQw


Sejarah Hidup Aini Jasmin

Nama Aini Jasmin memang tidak asing lagi kepada peminat filem-filem Melayu. Dia sangat popular dengan wataknya di dalam filem Pendekar Bujang Lapok (1959) arahan P. Ramlee, walaupun hanya sebagai pelakon pembantu.

Aini Jasmin dilahirkan di Batavia (nama asal Jakarta) pada tahun 1927. Sejak berusia belasan tahun dia telah aktif di pentas bangsawan sebagai penari dan pelakon. Rombongan bangsawan yang diikutinya itu telah menjelajah di bandar-bandar besar di kepulauan Sumatera dan Singapura.

Pada penghujung tahun 1947, Aini Jasmin mencuba nasib untuk menjadi pelakon di studio Jalan Ampas. Studio itu baru dibuka semula selepas ditutup beberapa tahun akibat Perang Dunia Kedua. Oleh kerana mempunyai pengalaman berlakon, dia diterima bekerja dengan bayaran $5 sehari.

Kebanyakan watak yang diberikan kepadanya ialah sebagai dayang istana dan orang gaji. Watak-watak sebegini biasanya menjadi ‘comic relief’ dalam filem-filem Melayu awal 1950-an. Oleh kerana raut wajahnya agak melucukan, penonton sentiasa terhibur dengan telatahnya di layar perak.

Aini Jasmin boleh dianggap sebagai salah seorang pelakon yang produktif di era 1950-an dan 1960-an. Dia telah berlakon dalam lebih 70 buah filem! Oleh kerana Aini Jasmin seorang pelakon freelance, dia telah berlakon dalam kebanyakan filem-filem di Jalan Ampas dan Cathay Keris.

Sewaktu perusahaan filem Melayu di Singapura terhenti pada tahun 1973, Aini Jasmin menghadapi kesukaran untuk meneruskan kehidupan. Dengan usianya yang semakin lanjut, peluang pekerjaan untuk dirinya agak terhad. Pernah suatu ketika, beliau bekerja di sebuah kilang membuat sabun.

Aini Jasmin tinggal di sebuah bilik yang terletak di Aljunied Crescent bersama anaknya Suriati Bakar. Kesihatan beliau semakin menurun apabila disahkan menghidap penyakit kencing manis. Aini Jasmin menghabiskan sisa-sisa hidup beliau dalam kesempitan.

Aini hanya bergantung kepada wang bantuan jabatan kebajikan masyarakat yang berjumlah $80 sebulan. Dengan wang itulah beliau gunakan untuk membayar sewa bilik dan perbelanjaan sekolah anaknya.

Untuk menambahkan pendapatan, Aini Jasmin mengambil upah mencuci pakaian di rumah-rumah orang. Pernah satu ketika Aini perlu ke hospital setiap hari untuk mendapatkan rawatan. Aini terpaksa merayu kepada doktor yang merawatnya untuk mengurangkan bayaran yang dikenakan.

Aini Jasmin meninggal dunia pada 29 Jun 1988 di Blok 109, Aljunied Crescent. Menurut anaknya, Aini dibawa pulang sehari sebelumnya setelah sebulan dirawat di Hospital Besar Singapura akibat tercedera kerana terkena air panas. Aini dikebumikan di Pusara Aman, Singapura.

29 June lepas, genap 33 tahun pemergiannya. Al Fatihah.


Operasi Noa: Sejarah Kelicikan Israel

Pada 24 Disember 1969, pasukan tentera Israel telah melancarkan satu operasi untuk melarikan 5 buah bot penyerang laju jenis SAAR 3 dari pelabuhan Cherbourg, Perancis. Kos pembelian telah dijelaskan oleh kerajaan Israel, tetapi bot-bot ini telah ditahan di Perancis kerana kerajaan Perancis melaksanakan dasar embargo senjata keatas Israel. Operasi ini dirancang oleh Tentera Laut Israel dan dinamakan Operation Noa.

Latarbelakang

Pada tahun 1960an, pucuk pimpinan Tentera Laut Israel telah bersetuju untuk menggantikan kapal-kapal pemusnah dan korvet bekas Perang Dunia ke-2 milik mereka kepada kapal-kapal yang lebih moden. Syarikat dari Jerman, Lurssen telah diminta untuk melakukan ubahsuai kepada model bot torpedo jenis Jaguar untuk dijadikan bot peluru berpandu. Bagaimanapun, hasil tekanan dari Liga Arab, program ini dibatalkan dan Israel mencari jurubina kapal yang baru.

Setelah dilakukan penilaian, Tentera Laut Israel telah mencadangkan Felix Amiot, syarikat kejuruteraan dari Cherbourg untuk melakukan pembinaan (bot dan enjin) berdasarkan rekaan Jerman yang terdahulu. Krew telah mula dihantar ke Perancis pada awal tahun 1965, dan pasukan teknikal diketuai oleh Commander Haim Schachal. Bahagian pentadbiran dan operasi pula diketuai oleh Captain Binyamin Telem.

Kerjasama dengan kerajaan Perancis ini bagaimanapun terhalang apabila Presiden Perancis, Charles de Gaulle, mengarahkan eksport senjata ke Israel dihentikan setelah Israel terlibat dalam Perang Enam Hari dengan Mesir pada tahun 1966. Kemudian pada tahun 1968, pasukan komando payung terjun Israel yang dipimpin oleh Colonel Raphael Eitan melakukan serangan keatas Lapangan Terbang Beirut dalam satu operasi menentang PLO. Berikutan peristiwa ini, Presiden de Gaulle mengarahkan sekatan senjata dilakukan sepenuhnya keatas Israel, termasuklah senjata yang telah ditempah dan dibayar sepenuhnya menurut kontrak.

Walaupun lesen untuk mengeksport bot-bot tersebut telah dibatalkan, tetapi pembinaan diteruskan kerana Presiden de Gaulle khuatir akan berlaku rusuhan oleh pekerja-pekerja limbungan jika projek ini dihentikan, mentelah lagi Perancis sedang mengalami kemelesetan ekonomi dan masalah pengangguran. Selepas perletakan jawatan Presiden de Gaulle, Georges Pompidou telah terpilih sebagai Presiden baru. Israel mengharapkan kerajaan baru akan mengakhiri sekatan senjata, namun Pompidou tidak melakukan apa-apa perubahan keatas polisi tersebut.

Keadaan semakin mendesak buat Israel. Mesir telah membangunkan tentera lautnya dengan bantuan Soviet. Pembelian bot peluru berpandu jenis Osa dan Komar telah merubah keseimbangan kekuatan ketenteraan antara Mesir dan Israel. Tambah lagi pada 21 Oktober 1967, sebuah kapal pemusnah tentera laut Israel, K40 Eilat (bekas HMS Zealous kapal Perang Dunia ke-2) telah diserang oleh 4 buah peluru berpandu Styx yang dilancarkan dari bot penyerang jenis Komar milik Tentera Laut Mesir. Ketika itu, K40 Eilat berada 14 batu jauhnya dari Port Said. Kapal Eilat hampir terputus dua dan mengakibatkan 47 anak kapal terbunuh, 41 tercedera dan 152 berjaya diselamatkan. Apa yang menariknya, bot Tentera Laut Mesir itu masih berada di dalam pelabuhan Port Said semasa peluru berpandu dilancarkan.

Satu insiden yang berlaku lebih awal lagi, sebuah kapal selam Israel, INS Dakar (bekas HMS Totem) yang dalam perjalanan pulang ke Israel dari Britain pada 9 Januari 1968 telah hilang tanpa dikesan. (Pada tahun 1965, Israel telah membeli 3 buah kapal selam terpakai kelas “T” dari Britain, dan menjalani latihan di Scotland sebelum dibawa pulang). INS Dakar telah hilang bersama-sama anak kapal, dan sepanjang pencarian selama 3 dekad, ianya hanya ditemui pada tahun 1999 di lokasi antara Pulau Cyprus dan Pulau Crete. Punca kehilangannya masih lagi menjadi misteri. Kedua-dua insiden yang telah dinyatakan menyebabkan pucuk pimpinan Tentera Laut Israel mengambil keputusan untuk membawa pulang bot-bot di Cherbourg dengan apa cara sekalipun.

Operasi Sulit

Rencana melarikan bot-bot tersebut telah dibuat oleh Rear Admiral Mordechai Limon. Sebanyak 12 buah bot telah ditempah, dan pada tahun 1967, bot yang ke-7, INS Mivtach telah siap dan ketika menjalani “sea trials” ia telah diarahkan meninggalkan Perancis dan terus belayar ke Haifa, Israel. Arahan diberikan dari Israel terus kepada anak kapal yang sedang menjalani latihan di Cherbourg. Keputusan Israel ini benar-benar menimbulkan kemarahan Perancis, dan ke semua bot-bot yang masih ada diarahkan meninggalkan pelabuhan tentera Perancis dan sebaliknya ditempatkan di pelabuhan biasa.

Dengan idea Admiral Limon, bot-bot ini dijual oleh kerajaan Israel kepada sebuah syarikat yang dikenali sebagai Starboat (berdaftar di Panama) yang mana kakitangannya adalah anggota-anggota perisikan Israel, Mossad, diketuai oleh Benyamin Vered. Starboat bercadang membeli bot-bot tersebut kerana kononnya spesifikasi bot-bot itu menepati kehendak mereka sebagai kapal survey untuk operasi petroleum dan gas.Starboat menetapkan syarat yang direka – semasa proses pemindahan bot-bot tersebut mestilah menggunakan krew-krew Tentera Laut Israel, atas alasan mereka telah berpengalaman mengendalikannya. Bot-bot tersebut telah dijual secara sah kepada Starboat, dengan keizinan Menteri Pertahanan Perancis, Michel Debre. Proses jual beli ini adalah sebenarnya muslihat pertama Israel. Mari kita lihat muslihat mereka seterusnya.

Hari-hari berikutnya, krew-krew Israel melakukan aktiviti-aktiviti rutin yang tidak menimbulkan syak kepada Perancis. Bot-bot dibawa keluar dengan pelayaran singkat ke Atlantik. Pada masa yang sama, krew-krew kapal telah ditambah dengan didatangkan dari Israel. Mereka dipecahkan kepada kumpulan-kumpulan kecil (2 orang sekumpulan) dan sampai berasingan untuk mengelakkan perisikan Perancis mengesyaki kedatangan mereka dalam satu kumpulan besar. Mereka juga tidak tinggal dalam hotel yang sama, sebaliknya berpecah-pecah dan kerap bertukar hotel. Menjelang 23 Disember 1969, kesemua krew yang diperlukan telah berada di Perancis.

Perjalanan pulang dijangka memakan masa 8 hari, dengan itu pegawai lojistik terpaksa mendapatkan bekalan makanan segar yang mencukupi, juga untuk melindungi muslihat mereka, bahan bekalan yang dibeli dari kedai runcit berdekatan terpaksa dibeli sedikit demi sedikit untuk mengelakkan perhatian. Begitu juga bekalan bahan api diesel, terpaksa diisi berulangkali oleh sebuah trak 5 tan. Suku juta liter diesel dalam drum-drum telah disorokkan diperut kapal, dan menjelang 24 Disember 1969 kesemua bot-bot telah mempunyai bekalan yang cukup untuk belayar pulang ke Haifa.

Untuk mengaburi penduduk setempat, enjin kesemua bot-bot dihidupkan setiap malam, supaya menjadi kebiasaan kepada mereka dan tidak mencurigakan dalam situasi sebenar. Jika ini tidak dilakukan, mereka pasti akan terkejut mengapa kesemua bot-bot tersebut dihidupkan enjinnya secara serentak. Atas alasan teknikal, bot-bot tersebut mendapat kebenaran dari pihak Polis untuk mengoperasikan enjin pada waktu malam, walaupun terdapat aduan dari penduduk sekitar Cherbourg.

Selain itu 2 buah kapal, MV Lea akan digunakan untuk membekalkan bahan api setibanya bot-bot tersebut di Gibraltar, dan kapal MV Naharyah bertindak sebagai “back-up”.

Lari dari Cherbourg

Bot-bot tersebut direncanakan keluar dari Cherbourg pada malam 24 Dis 1969, ketika penduduk tempatan sibuk untuk menyambut perayaan Krismas. Pasukan Israel mempunyai pakar kajicuaca yang memantau laporan dari Britain, Perancis dan Sepanyol bagi memastikan keselamatan mereka semasa melalui Teluk Biscay. Walaupun cuaca diramalkan hujan, semua krew diarahkan belayar keluar pada jam 2030 (8:30 pm) tetapi ditunda kepada 2230 kerana berlakunya ribut dan cuaca semakin memburuk. Walaupun terdapat arahan dari Tel Aviv supaya mereka meninggalkan Cherbourg dengan segera, Captain Hadar Kimhi menunggu sehingga tengah malam setelah BBC melaporkan ribut akan reda dalam masa 2 jam lagi.

Mereka bergerak meninggalkan pelabuhan Cherbourg pada jam 2;30 pagi tanpa disedari oleh pihak Perancis. Kehilangan mereka hanya diketahui keesokkannya apabila seorang wartawan yang melawat pelabuhan itu mendapati bot-bot tersebut telah tiada. Dia kemudiannya melaporkan ke BBC, iaitu 12 jam setelah bot-bot tersebut berlepas, dan pihak Perancis mula menyedarinya setelah mendengar laporan dari BBC.

Semasa bot-bot tersebut melepasi Gibraltar, pihak British telah menghantar signal meminta mereka memperkenalkan identiti tetapi tiada jawapan balas. Sebuah helikopter dihantar untuk mengenalpasti mereka tetapi tiada bendera atau lain-lain tanda untuk dikenalpasti. Pihak British kemudiannya menghantar signal “bon voyage” dan Israel menganggap British telah mengenalpasti mereka dalam pelarian ke Haifa. Menteri Pertahanan Perancis, Michel Debre mengarahkan serangan udara dilakukan tetapi dibantah oleh Ketua Staf Tentera Perancis dan juga Perdana Menteri Jacques Chaban-Delmas.

Keseluruhannya, bot-bot Israel telah belayar sejauh 3,145 batu nautika (5,825 km) dan tiba di Haifa pada 31 Dis 1969. Semasa dibawah syarikat carigali Starboat, bot-bot ini dinamakan Starboat 1,2,3,4, dan 5. Kemudiannya ditukarkan kepada (setelah menyertai Tentera Laut Israel):
INS Sufa (Storm)
INS Ga’ash (Volcano)
INS Herev (Sword)
INS Hanit (Spear)
INS Hetz (Arrow)
Bot-bot ini masih tidak bersenjata semasa dilarikan dari Perancis. Ia kemudiannya dilengkapi dengan peluru berpandu Gabriel, sistem ECM dan EW.

Selepas insiden ini, Mordechai Limon telah dihalau keluar dari Perancis. Ejen-ejen Mossad pula akan dipantau oleh perisikan Perancis. Dalam banyak situasi, anggota-anggota PLO atau pejuang Palestin yang diburu Mossad akan terlepas lari selepas ejen perisikan Perancis yang pro-Arab membocorkan maklumat.

Israel seterusnya bergantung mendapatkan bekalan senjata dari Amerika Syarikat.


Sejarah Perkembangan Tulisan Bahasa Jepun

Bahasa Jepun adalah salah satu bahasa yang unik di dunia kerana menggunakan 3 sistem tulisan:

Cuba lihat ayat dibawah:

私の名前はアリフです。私はマレーシア人です。Watashi no namae wa arifu desu. Watashi wa mare-shia jin desu.Nama saya Nub. Saya orang Malaysia

Ayat di atas merangkumi 3 jenis sistem tulisan.

私 (watashi), 名前 (namae): Kanjiの (no), は (ha),です (desu): Hiraganaヌーブ (nu-bu), マレーシア (mare-sha): Katakana

Mengapa kanji mempunyai 3 jenis tulisan?

Kanji (漢字）

Tulisan yang berasal dari China dan merupakan tulisan awal digunakan oleh orang Jepun sejak abad 1-2 Masihi.

Sebelum hiragana dan katakana dicipta, orang Jepun meggunakan tulisan dari negara cina yang dipanggil kanji oleh orang Jepun. Terdapat lebih 10 ribu kanji yang wujud dan tiada seorang pun orang Jepun yang dapat hafal kesemuanya.

Bunyi suku kata bahasa Jepun disesuaikan dengan tulisan kanji yang mempunyai sebutan yang sama, kemudian membentuk perkataan bahasa Jepun menggunakan tulisan kanji. Tetapi lama-kelamaan orang Jepun merasakan yang tulisan kanji ini menyusahkan.

Maka, sejenis tulisan lebih ringkas adaptasi daripada huruf kanji telah dicipta, dikenali sebagai huruf Kana. Kana terbahagi kepada hiragana dan katakana. Penciptaan huruf ini berlaku dalam proses evolusi yang panjang daripada abad ke 5 Masihi sehinggalah 8 Masihi.

Dengan huruf Kana, perkataan yang mempunyai kanji yang agak rumit diringkaskan. Perkataan yang kerap digunakan dalam seharian juga diringkaskan menjadi tulisan Kana.

Berikut ialah contoh perkataan yang asalnya menggunakan kanji tetapi kini lebih kerap ditulis menggunakan hiragana atau katakana untuk kemudahan,

何処 ➡ どこ (doko = dimana) – Hiragana何故 ➡ なぜ (naze = kenapa) – Hiragana鱆 ➡ タコ (tako = sotong kurita) – Katakana珈琲 ➡ コーヒー (ko-hi- = kopi) – Katakana

Hiragana (平仮名)

Mula digunakan sejak abad ke-8 Masihi, terdapat 46 huruf hiragana adaptasi daripada kanji.

Cuba lihat bagaimana huruf hiragana berevolusi daripada kanji,

Huruf kanji di atas mempunyai sebutan suku kata yang sama dengan huruf hiragana yang berevolusi daripadanya.

Hiragana pada mulanya dicipta untuk urusan tidak rasmi. Ia digunakan oleh orang kebanyakan untuk menulis puisi, dan surat-menyurat. Manakala kanji pula untuk urusan rasmi.

Tetapi bermula pada abad ke 10 Masihi, hiragana mula digunakan oleh semua lapisan masayarakat dan perlahan-lahan digunakan dalam urusan rasmi juga.

Katakana (片仮名)

Katakana juga mempunyai 46 huruf dengan sebutan yang sama dengan hiragana. Ia juga adaptasi daripada kanji untuk memudahkan cara baca.

Ini adalah bagaimana katakana berevolusi daripada kanji,

Mengapa hiragana dan katakana dicipta sedangkan keduanya mempunyai sebutan yang sama?

Hiragana dan katakana dicipta lebih kurang pada waktu yang sama tetapi dengan tujuan yang berbeza. Katakana dicipta oleh sami Buddha untuk memudahkan pembacaan kitab-kitab agama. Ia digunakan untuk menulis nota ringkas/anotasi pada tulisan kanji yang rumit pada kitab.

Lihat contoh kanji rumit yang ditukar menjadi katakana:蜚蠊 ➡ ゴキブリ (gokiburi = lipas)蟻 ➡ アリ (ari = semut)

Katakana pada mulanya hanya digunakan oleh para cendekiawan dan seterusnya urusan rasmi (kerana agama Buddha dan kerajaan adalah berkait rapat). Berbeza dengan hiragana yang digunakan oleh orang kebanyakan sahaja.

Baca penerangan lebih lanjut di forum talian tentang sejarah hiragana dan katakana [BACA SINI]

Tetapi pada masa kini, katakana bukan sahaja digunakan untuk meringkaskan tulisan kanji yang rumit, tetapi juga untuk pinjaman perkataan asing dan onomatopia (perkataan daripada bunyi-bunyi).Contoh pinjaman perkataan asing:

Kerja sambilan:  アルバ (arubaito – pinjaman bahasa Jerman ‘arbeit’ bermaksud kerja)Homo Sapien: ホモ・サピエンス (homo-sapiensu – pinjaman bahasa Inggeris)Contoh onomatopia:

gulp gulp (minum): ゴクゴク (goku goku)sok sek sok sek (berbual): ブツブツ (butsu butsu)

Menarik kan? Oh ya, tulisan rumi untuk sebutan bahasa Jepun pula orang Jepun panggil sebagai ローマ字 (romaji).

Tetapi ia tidak dianggap sebagai sebahagian daripada sistem tulisan Jepun. Digunakan hanya untuk membantu orang asing membaca tulisan Jepun.

Kalau korang berminat nak belajar bahasa Jepun, belajarlah sistem tulisan Jepun. Mulakan dengan hiragana dan katakana, diikuti dengan kanji.

Jangan bergantung pada romaji sahaja kerana romaji bukan bahasa Jepun yang sebenar.

RUJUKAN:Japanese Calligraphy: Art, Symbols & History. (2016, November 14). Retrieved from https://study.com/academy/lesson/japanese-calligraphy-art-symbols-history.html.

Artikel dikirimkan oleh Noob Jepun untuk The Patriots.


Adiwira Malaysia Dari Marvel

Permainan video Marvel: Future Fight memperkenalkan empat watak karakter adiwira baharu yang dikenali sebagai ‘Warriors of the Sky’ yang berasal daripada negara-negara Asia Tenggara, termasuk negara Malaysia, iaitu:

1. Sun Bird (Burung Matahari), Malaysia.

Penjaga Selatan dan merupakan seorang lanun dari tahun 1600 M yang dilahirkan semula. Mempunyai kuasa daya penyembuhan dan menggunakan senjata dua bilah keris. Merupakan pakar penyembuhan dalam kumpulan.

2. Blue Dragon (Naga Biru), Vietnam.

Penjaga Timur dan merupakan seorang anak daripada keluarga bangsawan dari Vietnam. Mempunyai kuasa mengubah segala senjata berunsur naga dan menggunakan senjata sebilah lembing.

3. War Tiger (Harimau Perang), Thailand.

Penjaga Barat dan merupakan salah seorang jeneral perang dari Siam/Thailand. Mempunyai kuasa tubuh badan yang kebal dan menggunakan senjata mistik Taring Harimau. Merupakan pakar dalam pertempuran jarak dekat.

4. Shadow Shell (Cangkerang Bayang), Taiwan.

Penjaga Utara dan diambil sebagai anak angkat dari keluarga yang menetap di Taiwan. Mempunyai kuasa melumpuhkan tubuh musuh dari jauh dan menggunakan senjata rifle yang berteknologi tinggi. Merupakan pakar strategi dalam kumpulan ini.

Kredit: Marvel Future Fight.


Hotel Terapung Di Sweden (12+ Gambar)

Sweden baru sahaja membuka hotel yang unik kerana kedudukannya bukan di atas permukaan tanah sahaja malah di atas permukaan air juga yang berada di lokasi Sungai Lule, Sweden.

Selepas dua tahun pengumuman pembinaan projek dikenali sebagai Arctic Bath atau dalam Bahasa Melayunya bermaksud “Tempat Mandian Artik”, akhirnya ia dibuka. Tujuan Projek tersebut untuk membina hotel yang berada di kedudukan terapung di atas Sungai Lule, Sweden.

Hotel ini selain sebuah tarikan perlancongan, ianya juga dikenali sebagai sebuah tempat destinasi kesihatan, Anda bukan saja dapat mandi air sejuk malah tempat rawatan spa, penginapan, serta restoran menyajikan makanan tempatan, lawatan siang hari turut disediakan.

Dengan memperkenalkan tempat Mandian Artik (Arctic Bath), ianya juga dikenali sebagai hotel spa. Sebab bangunan utama terasing dari kabin penginapan ialah kerana di sinilah rawatan spa, sauna dan sebagainya boleh didapati. Hotel spa juga terapung 18 meter dari tebing Sungai Lule.Dengan bilik yang terasing dan terapung.

Bilik rehat utama berbentuk bulatan yang terbuka yang anda nampak dalam gambar sebenarnya dibina dengan tujuan memberikan angin ruang masuk-keluar yang dikeliling tempat mandian sejuk dan panas.

AKTIVITI

Pengujung dapat menikmati bunyi-bunyi haiwan berdekatan seperti Burung,moose, dan haiwan liar lain. Aktiviti mendaki kawasan sekitar pada tengah malam untuk mencari beruang serta menikmati suasana kehidupan liar ataupun mengambil kelas mempelajari budaya masyarakat sweden iaitu Sami people. Apabila salji penuh di permukaan tanah anda juga boleh menunggang kereta salji di tarik oleh Anjing Husky untuk lawatan ke sekitar kawasan spa.

Tempat ini juga dikunjungi semata-mata untuk melihat cahaya aurora atau dikenali “The Northern Lights”. Ramai pelancong mahu pergi dan berkumpul ke tempat-tempat yang jauh bahagian utara kerana berpeluang untuk menyaksikan pergerakan cahaya aurora. Dengan itu, sebuah Hotel Spa baru di sweden menawarkan para tetamunya kerusi barisan hadapan yang terapung di tengah-tengah sungai yang jauh di bulatan utara artik “North of the Arctic Circle”.

Tempat mandian artik ini juga menjadi tuan rumah untuk aktiviti majlis pada musim sejuk, seperti mendaki, papan luncur, ski serta ekspidisi melihat cahaya aurora dan banyak lagi.

Penginapan di tempat Mandian Artik mencecah sekitar $1 Ribu dollar semalam. Malah bukan sahaja dapat menggunakan Spa dan tempat penginapan, tetapi juga anda dapat menjamu selera 5 jenis menu makanan serantau yang dimasak tukang masak dari Belgian dan masyarakat Sami Sweden yang menawarkan hidangan seperti Capercaillie salai, makanan tradisi Sweden, rusa dan minuman keras buatan tangan (beer).

Menurut pemandu pelancong, rekaan Senibina ini di inspirasi oleh kayu balak yang terapung di sekitar sungai pada masa dahulu. Sungai Lule asalnya ialah anak sungai yang fungsinya sebagai aliran pengangkutan kayu balak tradisi masyarakat lama belah utara.

REKAAN

Projek Arctic Bath ini diinspirasi oleh hotel rumah pokok Sweden. Rekaan tempat mandi artik “Arctic Bath” terapung ini direka oleh arkitek Bertil Harstrom dan Johan Kauppi. Ianya satu penghormatan bagi mereka kerana tempat mandi artik “Arctic Bath” daerah tersebut asalnya kawasan industri pembalakan.

Ciri-ciri hotel spa juga kelihatan seperti sarang burung. Bangunan utama dikelilingi oleh bilik yang menempatkan spa, sauna, kedai dan restoran itu yang berbentuk bulat dengan rekaan yang dikeliling batang kayu. Di tengah bangunan utama, terdapat sebuah bulatan yang merupakan sebuah kolam mini. Air yang diperoleh datang dari sungai yang sejuk beku. Selalunya penghujung akan terjun ke dalam kolam dengan suhu 39 degree Fahrenheit. Kemudian, mereka akan lari ke bilik sauna ataupun ke tab mandi panas.

Dinding bangunan diperbuat daripada kayu, pintu kayu. Tingkap daripada kaca. Lantai pula daripada mozek serta aksesori mengunakan batu. Beralih kepada kabin pula, tempat penginapan mempunyai 12 kabin yang berasingkan. 6 di darat dan 6 di atas permukaan air. Sesetengah struktur dibina daripada bahan sekitar yang direka serta diubah supaya meminimumkan impak terhadap alam sekitar.

KABIN DI DARAT

Setiap kabin tanah dipisahkan dengan pokok-pokok birch yang indah. Kabin itu juga ditinggikan sedikit daripada tanah kerana mempunyai tiang yang tinggi serta untuk menyokong struktur kabin bagi mengelak salji mempenuhi sekitar kabin. Selain itu, kabin daratan turut mempunyai tempat laluan pejalan kaki yang menyambung ke tempat Mandian Artik tersebut dan kabin berdekatan termasuk kabin di sungai. Hiasan dalaman dilengkapi dengan bahan-bahan yang mampan termasuk kayu, batu, kulit dan tekstil mewah.

Di samping itu, ianya lebih besar dengan 667 kaki persegi dan terbahagi 2 lantai iaitu lantai bawah dan lantai syiling, serta mempunyai tingkap yang besar yang menyambung daripada lantai hingga ke siling. Sesetengah kabin mampu memuatkan 5 pelancong. Pelancong juga boleh menikmati lantai yang hangat disebabkan sistem pemanas dari tempat pemanas (Heat Stove) apabila masuk.

Perabot di dalam kabin di darat. Gambar – Daniel Holmgren:

KABIN DI PERMUKAAN AIR

Kabin di permukaan air pula, struktur dan reka bentuk dibina dari bahan produk tempatan serta alam semula jadi terutama kayu dari pokok birch yang hanyut.

Mempunyai rekaan permukaan dinding yang tajam, serta ruang 258 kaki lebar. Di dalamnya dengan 1 katil besar,Almari,Kerusi,Tempat pemanas (Heat Stove) dan tiada bilik mandi. Dan ianya mempunyai 2 bilik berasingan di setiap buah kabin yang terapung tersebut. Kabin ini juga sesuai untuk 2 hingga 4 pelancong sahaja kerana kemudahan yang sederhana.

Anda juga boleh menikmati permandangan matahari, tahi bintang ataupun cahaya aurora semasa musim sejuk di tingkap ataupun di luar kabin. Hiasan dalaman dilengkapi dengan bahan-bahan yang mampan termasuk kayu, batu dan tekstil mewah. Kabin juga mempunyai tempat jalan kaki yang menyambung ke tebing sungai. Menariknya mengenai laluan jalan kaki ini, ia yang akan kelihatan terapung pada musim panas dan tidak terapung pada musim sejuk sebab air sungai beku.

Rekaan hiasan direka oleh Designer Annkathrin Lundqvist mengambil inspirasi gaya Scandinavian minimalis dengan bentuk mudah, warna lembut, bahan semula jadi seperti kayu cerah dan batu jenis “Earthy Stones”.

Kepada kaki pengembara tempat ini amat sesuai di senaraikan kerana ianya memberi pengalaman yang unik. Hotel ini mengingatkan kita bahawa hutan amatlah penting bagi pembangunan sebuah negara, bukan saja dapat dilihat pada alam semula malah kesenian senibina dan rekaan keindahan juga dapat dilihat. Akhir sekali, ia amat sesuai untuk mereka mencari ketenangan serta rawatan ditempat alam semula jadi.

RUJUKAN:


Bagaimana Bangsa Mongol Memeluk Islam?

Empayar Mongol, yang diasaskan dari gabungan suku-suku Turkic-Mongol oleh Genghis Khan adalah salah satu empayar terbesar yang pernah wujud dalam sejarah.  Di bawah pemerintahan Genghis Khan dan anaknya Ogedei Khan, empayar ini menyaksikan perkembangan besar-besaran dalam jangka masa yang agak singkat (1204-1279).

Kuasa mereka tertumpu di berbagai titik waktu yang terbentang dari Laut Kaspia ke Lautan Pasifik. Kawasan ini meliputi China, Korea, Mongolia, Parsi (sekarang Iran), Turkestan, Armenia dan sebahagian Eropah Timur.  Ia juga meliputi beberapa wilayah tributari dan naungan sejauh di Burma, Vietnam, Thailand, dan Rusia.

Tidak seperti tahun-tahun awal perkembangan empayar besar yang lain (Rom, Parsi, Inggeris), dasar Mongol terhadap kepelbagaian agama adalah lebih terbuka. Oleh kerana ukurannya yang besar, wilayah-wilayah yang diperoleh di bawah Empayar Mongol yang berkembang mencipta diaspora agama-agama yang berbeza dan pemerintah Mongol sangat bertoleransi terhadapnya dengan menaja beberapa pemuliharaan agama secara serentak.

Namun, pada zaman Genghis Khan mungkin amalan pluralistik berlaku dalam hampir setiap agama kerana di mana-mana saja berlaku pertukaran agama, dari Buddha memeluk Kristian, dari Hindu memeluk Islam, adakalanya muncul laporan orang Islam murtad.

Bagi mengelakkan perselisihan agama, Genghis Khan menubuhkan satu institusi yang menjamin kebebasan beragama sepenuhnya, walaupun dia sendiri adalah seorang penyembah Tengrisme yang mengamalkan kedukunan.

Bermula di bawah pemerintahannya, setiap para pemimpin agama telah dikecualikan dari sebarang cukai dan perkhidmatan awam, bahkan diberikan elaun untuk tugas-tugas tertentu, contohnya, seorang imam agama Islam yang memandikan jenazah akan menerima elaun khas.

Kesan langsung dari dasar ini adalah zaman kestabilan (Pax Mongolica) yang menyebabkan peningkatan perdagangan antarabangsa dan pertukaran budaya antara Eropah dan Asia.

Mongol tidak memeluk Islam secara kolektif. Mereka bahkan menghadapi banyak pepe.ran.gan sesama sendiri. Namun sebelum itu kita harus tahu bahawa Genghis Khan yang bertoleransi dan nampak baik ini amatlah ke.jam jika melibatkan soal pepe.ran.gan.

Apabila Genghis Khan menunjukkan kepada dunia siapa sebenarnya dirinya ketika dia memus.nahkan Empayar Khwarizmiyah pada tahun 1219 dalam pencerobohan Mongol ke Khwarezmiyah dan Iran Timur, peristiwa-peristiwa susulan seterusnya akan menjadi satu trauma bagi Dunia Islam sehingga istilah “holocaust” kadang-kala digunakan bagi menggambarkannya.

Sejarawan sering menggambarkan Genghis Khan dalam dua perwatakan berbeza mengikut situasi, semasa memerintah wilayah tak.lukannya, dia seorang pemerintah atau khagan yang amat bertoleransi dengan semua agama hingga ada orang Islam (terutamanya orang Melayu yang mudah percaya bulat-bulat sebarang gosip) yang yakin bahawa Genghis Khan adalah seorang Muslim yang memakai gelaran Sultan.

Namun tidak pula dinilai tindakannya yang ke.jam semasa berkempen, hingga bangsa Mongol secara keseluruhannya digambarkan sebagai “syaitan yang menunggang kuda” berikutan taktik menakut-nakutkan musuh yang amat ke.jam dalam sejarah dunia.

Akibat provokasi shah Khwarizmiyah, dia mula mengganas dan dia menak.luki banyak kota di dunia Islam Timur yang dilanggar mereka termasuk kota-kota dengan kepentingan keagamaan seperti Samarkhand dan Bukhara.

Dalam sejarah, mana-mana tentera mujahid Islam yang berjuang di jalan Allah tidak pernah mengalami kekalahan seteruk yang dialami mereka setelah kebangkitan bangsa Mongol menentang Khwarizmiyyah dan Abbasiyyah.  Benar, tentera Salib dan Muslim sering bersilih ganti merampas wilayah di Tanah Suci (Baitulmaqdis), tetapi kemenangan tentera Salib adalah jelas kerana tentera Muslim tiada kekuatan yang diperlukan untuk melawan mereka.

Namun, itu tidak sepatutnya berlaku terhadap shah Khwarizmiyah, yang pada logik akal sepatutnya lebih dari sekadar buku bertemu ruas bagi menghadapi gerombolan tentera Genghis yang belum membesar.

Bagaimanapun, dia gagal dan kekalahannya menjadi satu tamparan psikologi yang besar terhadap Dunia Islam. Para penulis sejarah pada waktu itu benar-benar menganggap hari kiamat sudah tiba.

Meskipun begitu, ada hikmah besar di sebalik kejatuhan sementara Islam ketika itu kerana dari abu kemus.nahan inilah akan berlaku proses Islamisasi secara pesat di seluruh Empayar Mongol, di luar China dan di ibu kota Mongolia sendiri.

Tidak pernah ada perintah wajib lagi mutlak dari kelas atasan Mongol terhadap subjek-subjek mereka yang ditetapkan oleh Khan Agung bahawa semua orang Mongol harus memeluk Islam.

Namun pada dasarnya, kaitan geografi, demografi dan pengaruh sosio-politik dari tanah yang mereka tak.luki, akhirnya tiga dari empat kekhanan utama yang membentuk Empayar Mongol akan menjadikan agama Islam sebagai agama rasmi negara tetapi proses ini lebih seperti susunan siri peristiwa, yang hanya sebahagiannya saja akan saling berkaitan.

Pertama, kita harus fahami dahulu secara ringkas tentang proses meluaskan sempadan geografi Empayar Mongol sekitar tempoh ini. Mongol ketika itu mempunyai empat pecahan Kekhanan atau negeri tak.lukan yang dibezakan mengikut rantau masing-masing:

Pemimpin Mongol berketurunan Genghis Khan yang pertama telah memeluk agama Islam adalah Berke Khan, cucu Genghis Khan dan Khan di Ulus Jochi yang memerintah sebahagian Rusia dan Kaukasus pada tahun 1252. Walaupun ada segelintir kecil pemimpin Mongol akan datang dianggap memeluk Islam hanya kerana atas dasar kepentingan politik, namun, tidak bagi Berke Khan.

Bahkan, walaupun Berke sendiri pernah menarik minat adiknya untuk sama-sama memeluk Islam, tidak pernah berlaku sebarang penerimaan terhadap agama Islam secara besar-besaran di kalangan kepimpinan Mongol di Ulus Jochi pada waktu ini.

Untuk membincangkan topik ini kita boleh menganggap semua pecahan sayap-sayap Ulus Jochi, paksi Ulus Batu dan Ulus Orda, dalam apa nama sekali pun sebagai satu entiti yang sama walaupun ketika ini kesemuanya belum disatukan secara berpusat di bawah Ulus Jochi.

Bagaimanapun, penghijrahan Berke Khan kepada Islam menghasilkan satu kesan politik yang besar. Kerana ia secara tidak langsung menjadikan dia dan kekhanan Ulus Jochi di bawahnya menjadi sekutu kepada banyak kerajaan-kerajaan Islam, bahkan Berke bekerjasama dengan tentera Islam dari Kesultanan Mamluk bagi menentang kemaraan tentera Mongol yang merupakan keluarganya sendiri.

Hulagu Khan, seorang lagi cucu lelaki Genghis, memerintah Ilkhanid yang pada dasarnya bekas Empayar Khwarizmiyah di Parsi. Hulagu menerima mandat dari abangnya Mongke Khan (yang dibantu Berke menjadi Khan Agung pada tahun 1251) untuk menuju ke barat dan menghapuskan seluruh kerajaan pemerintahan Islam.

Sebagai sebahagian dari usaha merealisasikan kempen ini, Hulagu bertindak menye.ran.g, menjarah dan memus.nahkan kota bundar Baghdad lalu menjatuhkan Kekhalifahan Abbasiyyah setelah membu.nuh Khalifah al-Mus’tasim dengan kaedah yang sangat ke.jam.

Berke selaku seorang saudara baru Islam yang taat kepada Allah, merasa amat marah kerana Hulagu seolah-olah mempersendakan kepercayaannya dengan menjatuhkan khalifah.

Semua peristiwa di atas berlaku antara tahun 1257-1258. Pada tahun 1259, Mongke Khan akhirnya meninggal dunia, mengikut tradisi wajib Mongol, setiap anggota dinasti pemerintah Mongol wajib pulang ke ibu kota bagi memilih Khan Agung yang baru.

Begitu juga dengan Hulagu Khan yang terpaksa pulang ke Mongolia bersama sebahagian besar tenteranya untuk memilih Khan Agung dalam persidangan kurultai.

Dengan pemergian Hulagu, tentera Mamluk di Mesir dengan sokongan sumber keperluan dan senjata dari Berke Khan, akhirnya berjaya memus.nahkan ancaman tentera Mongol yang ditinggalkan Hulagu dalam Pertem.puran Ain Jalut yang terkenal.

Apabila Hulagu kembali pada tahun 1261, Berke telah pun bersekutu dengan Mamluk, dan dia mula memprovokasi Hulagu hingga pe.ran.g saudara tercetus di antara mereka pada tahun 1262 (pe.ran.g Berke-Hulagu).

Tanpa mereka sedari, pe.ran.g ini secara teknikalnya telah menghentikan perkembangan kuasa Mongol secara kekal di Timur Tengah.

Sebagaimana kebiasaan adat orang Mongol, semasa dalam keadaan damai, mereka harus menumpukam perhatian terhadap pentadbiran dan ekonomi.

Zaman ini digelar sebagai Pax-Mongolica di mana Empayar Mongol mula berpecah kepada beberapa negeri yang berbeza walaupun masih di bawah kuasa keturunan Genghis Khan yang sama.

Sepanjang tempoh ini, mereka mula menerapkan dasar yang lebih terbuka, membekalkan jaminan keselamatan terhadap para pedagang di Jalan Sutera, meraikan kepelbagaian adat, budaya bangsa, dan bertoleransi terhadap kepercayaan agama yang berbeza.

Akhirnya seiring berlalunya masa, Ghazan Khan yang merupakan anak Hulagu Khan juga telah memeluk Islam pada tahun 1295 namun lebih atas dasar kepentingan politik dan budaya.

Dia sering berpe.ran.g dengan Mamluk, dan sebahagian besar rakyatnya sendiri adalah beragama Islam, jadi kemungkinan dasar politik telah memainkan  peranan besar dalam penghijrahan Ghazan yang kemudian menambah namanya menjadi Mahmud Ghazan. Walau bagaimanapun, tindakannya mempengaruhi ramai populasi di Ilkhanid untuk memeluk agama Islam sejak saat itu.

Di Ulus Jochi, di sepanjang pemerintahan Berke Khan, walaupun Berke beragama Islam, namun tidak pada dasar pemerintahan di Ulus Jochi kerana kerajaan itu kekal berpegang kepada prinsip sistem sekular yang ditinggalkan Genghis Khan.

Sehinggalah Oz-Beg Khan, seorang pemimpin Mongol yang beragama Islam, menaiki takhta di Ulus Jochi pada tahun 1313 bertindak mengangkat agama Islam sebagai agama rasmi negara.

Jadi, kita hanya tinggal Kekhanan Chagatai saja, yang sempadannya meliputi sekitar 5 buah republik di Asia Tengah hari ini atau tiga buah rantau besar di seluruh Asia moden.

Kekhanan Chagatai awalnya mempunyai seorang pemerintah bernama Mubarak Khan yang memeluk Islam seawal tahun 1256, tetapi kemudian dia akan meninggalkan Islam dan kembali kepada kepercayaannya yang asal.

Sehinggalah Tarmashirin Khan pada tahun 1331 berusaha membawa Kekhanan Chagatai kembali ke landasan Islam. Dia pada dasarnya akan dibu.nuh kerana cita-cita jihadnya ini, dan menyebabkan

Kekhanan Chagatai runtuh tidak lama kemudian. Akhirnya Amir Timur yang menubuhkan Empayar Timuriyyah mengambil alih wilayah tinggalan Chagatai ini. Namun, kerana keke.jamannya walau terhadap sesama Muslim, sejarawan barat menganggap Amir Timur sebagai rupa Genghis Khan sekiranya memeluk Islam.

Dan dari sinilah bermulanya kebangkitan kuasa-kuasa hibrid hasil pertembungan Turki, Parsi dan Mongol. Beberapa kuasa baru mula muncul di sekitar Asia Tengah, Asia Selatan (sub-benua India), Asia Barat dan Asia Kecil.

Semuanya adalah kuasa-kuasa Islam, bermula dari Empayar Uthmaniyah, Kesultanan Mamluk, Kekhanan Crimea-Tatar, Empayar Mughal, Kekhanan Kazakh, dan banyak lagi bakal menyusul arus zaman.

RUJUKAN:

Jackson, Peter. (2017). The Mongols and the Islamic World: From Con.quest to Conversion. Yale University Press.